Polis siasat kes pembuli jalan raya

IPOH, 6 Jun- Susulan tular di media sosial kejadian seorang lelaki mengasari seorang wanita yang berada dalam kenderaan.

Polis Perak mengesahkan satu laporan berhubung insiden itu telah diterima pukul 10.00 pagi tadi.Ketua Polis Perak, Datuk Seri Mohd Yusri Hassan Basri berkata, laporan polis itu dibuat di Balai Polis Saujana Utama, Sungai Buloh.Siasatan awal mendapati, kejadian berlaku pada 5.33 petang semalam ketika pengadu dan adiknya dalam perjalanan turun dari Cameron Highlands menuju Tapah."Pengadu dikatakan mahu memotong sebuah kereta di hadapannya yang dipandu suspek namun gagal," kata Mohd Yusri."Sebaliknya, suspek telah menunjukkan isyarat lucah sehingga jalan menjadi sesak berhampiran Pusat Peranginan Lata Iskandar.Suspek kemudian turun dari kenderaan sebelum memarahi pengadu dan bertindak memukul kepalanya dan mengeluarkan kata-kata ugutan.Polis berjaya mengesan suspek berusia 29 tahun yang merupakan penyelia sebuah kilang di Serdang, Selangor.Suspek akan dibawa ke IPD Tapah untuk siasatan lanjut.

(Polis Perak mengesahkan satu laporan berhubung insiden itu telah diterima pukul 10.00 pagi tadi)


Cubaan seleweng diesel bersubsidi dipatahkan

(Turut dirampas sebuah lori kargo dan peralatan dipercayai digunakan untuk kegiatan penyelewengan yang dianggarkan bernilai RM40,000)

ALOR SETAR, 2 Jun- Sebanyak 3,000 ribu liter minyak diesel bersubsidi bernilai RM6,450 dirampas Pejabat Kementerian Perdagangan Dalam Negeri dan Kos Sara Hidup Negeri (KPDN) Kedah. Rampasan dibuat hasil serbuan Pasukan Polis Marin (PPM) di sebuah stesen minyak di Jalan Kubang Rotan di sini semalam.Turut dirampas sebuah lori kargo dan peralatan dipercayai digunakan untuk kegiatan penyelewengan yang dianggarkan bernilai RM40,000. Pemandunya seorang lelaki warga tempatan berusia 32 tahun ditahan.Pengarah KPDN Kedah, Affendi Rajani Kanth berkata pihak PPM telah membuat pemeriksaan terhadap lori kargo bernombor pendaftaran tempatan itu ketika mengisi minyak dalam keadaan mencurigakan. Pemeriksaan lanjut menemukan sejumlah minyak diesel di dalam tangki fiber tambahan yang disyaki untuk diselewengkan. Antara barang lain yang disita ialah empat unit tangki fiber tambahan, satu unit mesin pam minyak dan lima unit hos paip.


Ibu strok maut dipercayai didera anak, menantu

ARAU, 2 Jun - Seorang ibu sakit strok maut dipercayai dipukul dan didera anaknya susulan tertekan dengan karenah mangsa di sebuah rumah di Taman Cempaka Putih, Tambun Tulang di sini semalam.Mangsa berusia 74 tahun yang juga mualaf warga emas berasal dari Paka, Terengganu dihantar ke unit kecemasan Hospital Tuanku Fauziah (HTF), Kangar sejam dalam keadaan tidak sedarkan diri.Ketua Polis Arau Ahmad Mohsin Md Rodi, berkata pihaknya menerima laporan pada 5.30 pagi menerusi pegawai perubatan dari Unit Kecemasan Hospital Tuanku Fauziah (HTF) Kangar yang memaklumkan terdapat pesakit meninggal dunia disyaki dipukul.Beliau berkata, pasukan perubatan mendapati mangsa mengalami lebam di kedua mata, dahi, telinga kanan, dan sedikit kesan luka pada jari kaki kiri."Mayat dihantar ke Jabatan Forensik Hospital Sultanah Bahiyah (HSB), Alor Setar bagi menjalani proses bedah siasat."Bedah siasat mendapati ada kecederaan pada tubuh mangsa iaitu lebam di kedua-dua mata, dahi, ubun-ubun dan lidah sisi kiri akibat tekanan," katanya dalam satu kenyataan, malam tadi.

Katanya, tiga tulang rusuk kiri mangsa disahkan patah akibat tekanan namun punca kematian belum dapat dipastikan kerana serta sedang menunggu keputusan makmal.Siasatan awal mendapati anak perempuan mangsa berusia 34 tahun mengaku ada memukul ibunya dengan tangan di bahagian muka dan kepala.Beliau berkata, menantu mangsa juga disyaki terlibat dalam kejadian itu berdasarkan kepada keterangan yang meragukan.Ahmad Mohsin berkata, mangsa dan anak perempuannya bertengkar sebelum kejadian itu."Suspek mendakwa tertekan dengan kerenah dan ragam ibunya yang diserang strok di bahagian kiri badan.“Kedua-dua suspek mengaku tidak bersalah membunuh warga emas itu dan siasatan sedang dijalankan di bawah Seksyen 302 Kanun Keseksaan kerana membunuh,” katanya.


Kes bunuh tular, sebutan semula Ogos ini

SUNGAI BESAR, 1 Jun- Seorang lelaki dihadapkan ke Mahkamah Majistret Sungai Besar atas pertuduhan membunuh seorang wanita hamil minggu lalu.Tertuduh yang berusia 20 tahun itu,mengangguk faham selepas pertuduhan dibacakan di hadapan Majistret Siti Hajar Ali, namun tiada pengakuan direkodkan kerana kes bunuh di bawah bidang kuasa Mahkamah Tinggi.Lelaki itu didakwa melakukan kesalahan bunuh terhadap seorang wanita berusia 21 tahun di Jalan Benteng Laut, Jalan Sungai Limau, 22 Mei lalu. Kes dikendalikan Pengarah Pendakwaan Selangor, Ku Hayati Ku Haron manakala tertuduh diwakili peguam Khairul Anuar Kashim dan Muhammad Nor Tamrin.Peguam tertuduh, Khairul Anuar memohon agar kes itu dipindahkan ke Mahkamah Tinggi secepat mungkin namun Majistret Siti Hajar berkata beberapa dokumen perlu diserahkan oleh pihak pendakwaan kepada mahkamah terlebih dahulu.Pertuduhan dibuat mengikut Seksyen 302 Kanun Keseksaan yang memperuntukkan hukuman mati jika sabit kesalahan.  Siti Hajar menetapkan pada 3 Ogos ini, untuk sebutan semula kes.


Geng Mizan tumpas, tujuh ahli sindiket ditahan

ALOR SETAR, 1 Jun- Polis Kedah berjaya menumpaskan Geng Mizan yang terbabit dalam kes jenayah pecah rumah di Kedah, Pulau Pinang dan Perak selepas menahan tujuh ahli sindiket itu.Mereka yang terdiri daripada enam lelaki dan seorang wanita ditahan dalam satu serbuan di Kedah, susulan kejadian pecah rumah di kawasan premis perniagaan Bedong yang melibatkan kerugian sebanyak RM25,000 pada 20 Mei lalu. Ketua Polis Kedah, Datuk Wan Hassan Wan Ahmad berkata hasil penahanan itu polis turut menemui sebuah peti besi hasil jenayah sindiket terbabit di Taman Tunku Sarina Jitra. Modus operandi utama sindiket itu ialah memecah masuk rumah mangsa dengan cara mengumpil pintu kayu bahagian belakang premis.Sindiket terbabit aktif sejak enam bulan lepas dan melakukan kegiatan jenayah mereka pada waktu malam.  "Kita dapati bahawa umur mereka antara 25 hingga 52 tahun. Setakat ini, hasil dapatan daripada soal siasat mereka ini terlibat dalam melakukan sebanyak 15 kes jenayah pecah rumah di sekitar negeri Kedah terutama Sungai Petani dan Kota Setar dan di Pulau Pinang," kata Wan Hassan kepada pemberita dalam sidang media, hari ini.

(Ketua Polis Kedah, Datuk Wan Hassan Wan Ahmad)

Sebanyak dua paket plastik berisi ketulan kristal jernih yang disyaki dadah jenis Methamphetamine, selain sebuah kereta turut dirampas. Tambah beliau, tiga lagi suspek giat diburu termasuk suspek utama berusia 43 tahun.Kesemua suspek lelaki termasuk yang diburu mempunyai rekod jenayah pecah rumah dan berkaitan dadah. Kes disiasat di bawah Seksyen 457 Kanun Keseksaan (Akta 574) dan Seksyen 12(2) Akta Dadah Berbahaya 1952 (Akta 234).


Guna kepala lori kumpul diesel subsidi sebelum diseleweng

(Tiga lori 'prime mover' yang disyaki digunakan sindiket untuk mengumpulkan diesel bersubsidi daristesen minyak sekitar daerah ini bagi tujuan diselewengkan)

KUANTAN, 31 Mei- Kementerian Perdagangan Dalam Negeri dan Kos Sara Hidup (KPDN) Pahang menahan dua lelaki tempatan dan seorang lelaki berbangsa Rohingya di sebuah gudang penyimpanan yang dijadikan tempat mengumpul minyak diesel bersubsidi, Isnin lalu.

Dalam serbuan sekitar pukul 11.00 pagi itu, tiga buah kepala lori 'prime mover' ditemui berada di dalam gudang tersebut dengan satu daripadanya sedang memindahkan minyak dari tangki lori ke sebuah 'skid tank'.Pihak berkenaan turut menemui dua buah 'skid tank' berisi minyak diesel dengan anggaran 16,000 liter, satu treler tangki minyak dan tiga set pam yang digunakan untuk pemindahan minyak."Kalau dulu kita tengok lori diubah suai dengan cara mengambil secara runcit di stesen minyak, tetapi sekarang modus operandi telah berubah dengan menggunakan kepala lori."Jadi kalau kita lihat mereka isi dalam tangki yang sebenar kira-kira kapasiti untuk lori ini lebih kurang dalam 250 liter, kemudian bila penuh (minyak) suspek datang ke sini dan dituang semula ke dalam 'skid tank'."Modus operandi ini tidak menimbulkan syak wasangka, melainkan jika ada maklumat atau risikan kita berjaya mengesan, barulah kita tahu di mana sebenarnya lokasi tempat pengumpulan diesel, tetapi dari segi mata kasarnya macam seolah-olah untuk tujuan kegunaan biasa," katanya di sini.Beliau berkata, dua suspek lelaki tempatan itu merupakan pemandu lori, manakala seorang lagi lelaki Rohingya merupakan penjaga gudang tersebut.Kesemua lori, minyak diesel dan peralatan yang digunakan telah disita dengan nilai sitaan dianggarkan berjumlah RM454,400.Satu kertas siasatan bawah Akta Kawalan Bekalan (AKB) 1961 telah dibuka.Sepanjang Ops Tiris bermula 1 Mac hingga 30 Mei lalu, KPDN Pahang telah melaksanakan 571 pemeriksaan di semua peringkat dengan nilai rampasan lebih RM792,000 melibatkan enam kes.

(Muhamad Radzi menunjukkan cara memindahkan diesel)


Miliki diesel subsidi, warga Singapura berdepan denda RM1 juta, penjara 3 tahun

(Tertuduh, Low Yang Pang Benjamin ketika di Mahkamah Sesyen Johor Bahru)

JOHOR BAHRU, 1 Jun- Seorang pemandu bas warga Singapura, mengaku tidak bersalah di Mahkamah Sesyen Johor Bahru, atas pertuduhan memiliki minyak diesel bersubsidi, melebihi jumlah kawalan ditetapkan, di Johor Bahru, kelmarin. Low Yang Pang Benjamin, 24 tahun, membuat pengakuan itu dihadapan Hakim Fatimah Zahari. Mengikut kertas pertuduhan, kesalahan dilakukan di sebuah stesen minyak di Jalan Kempas Baru, Mukim Tebrau, pukul 10.00 pagi. Dia memiliki 500 liter minyak diesel bersubsidi, melebihi jumlah ditetapkan, iaitu 20 liter. Dia dituduh mengikut mengikut Peraturan Tiga ( 1 ) Peraturan-Peraturan Kawalan Bekalan 1974 kerana berurusan dengan barang kawalan berjadual tanpa lesen dan Seksyen 21 Akta Kawalan Bekalan 1961 ( Akta 122 ).  Sabit kesalahan, denda maksimum RM1 juta, penjara maksimum tiga tahun atau kedua-duanya sekali. Kes dikendalikan Timbalan Pendakwa Raya Kementerian Perdagangan Dalam Negeri dan Kos Sara Hidup (KPDN), Muhamad Sabiq Mohd Subri, dan Pegawai Pendakwa KPDN Nor Ikhlas Raja Ariff. Tertuduh yang diwakili peguam Dahlia Tan, dibenar ikat jamin RM20,000 oleh dua penjamin tempatan. Kes disebut semula 6 Julai.


10 ditahan promosi judi dalam talian sasar warga asing

(Khaw Kok Chin menunjukkan suspek yang ditahan anggota JSJ D7 IPK Pulau Pinangdan IPD Timur Laut)

GEORGE TOWN, 29 Mei- Seramai 10 individu melibatkan dua lelaki dan lapan wanita tempatan ditahan di sebuah premis yang dijadikan 'calling centre' (pusat operasi) di sini kerana mempromosikan perjudian dalam talian yang menyasarkan mangsa warganegara jiran.Ketua Polis Pulau Pinang, Datuk Khaw Kok Chin berkata, sindiket itu akan dibekalkan dengan nombor telefon untuk mendapatkan pelanggan dari negara jiran dan sekiranya berminat transaksi kewangan akan diuruskan agen lain.Kesemua suspek berusia lingkungan 20 hingga 30 tahun itu ditahan hasil kerjasama anggota dari Jabatan Siasatan Jenayah (JSJ) D7 Ibu Pejabat Polis Kontinjen (IPK) Pulau Pinang dan Ibu Pejabat Polis Daerah (IPD) Timur Laut.“Siasatan awal mendapati kesemua suspek berkenaan dibekalkan nombor telefon daripada ejen lain di lokasi berlainan menerusi 'Google Drive'. "Mereka kemudian akan menghubungi pelanggan di luar negara bagi menawarkan perkhidmatan permainan secara dalam talian.“Sekiranya pelanggan tersebut berminat, mereka akan diberi pautan bagi tujuan pendaftaran namun transaksi kewangan diurus oleh ejen lain,” katanya pada sidang media di IPK Pulau Pinang di sini.Polis turut merampas 16 telefon bimbit, 10 unit pemprosesan pusat (CPU) komputer, 10 unit monitor, jadual kerja dan skrip perbualan.Siasatan dijalankan di bawah Seksyen 4 1(a) (b)(c)(g) Akta Rumah Judi Terbuka 1953 yang memperuntukkan hukuman penjara tidak melebihi tiga tahun dengan denda tidak kurang dari RM5,000 an tidak lebih dari RM50,000.Kok Chin berkata, semua tahanan dibebaskan dengan jaminan polis selepas keterangan mereka diambil.

(Khaw Kok Chin dalam sidang media di IPK Pulau Pinang)


Polis siasat kumpulan dakwa pewaris kesultanan Sulu

KUALA LUMPUR, 30 Mei - Polis Diraja Malaysia (PDRM) menerima satu laporan polis berhubung tindakan sekumpulan penuntut yang mendakwa sebagai pewaris Kesultanan Sulu yang mengemukakan tuntutan melalui notis timbang tara melebihi AS$32 bilion.Ketua Polis Negara, Tan Sri Acryl Sani Abdullah Sani berkata laporan itu dibuat Ketua Pengarah Bahagian Hal Ehwal Undang-Undang (BHEUU) Jabatan Perdana Menteri, Datuk Seri Khairul Dzaimee Daud berikutan tuntutan diserahkan kepada Kerajaan Malaysia pada 30 Julai 2019.

"Tuntutan berkenaan adalah satu ancaman kepada keselamatan negara. PDRM melalui Unit Siasatan Jenayah Terkelas (USTJ), Jabatan Siasatan Jenayah Bukit Aman sudah membuka kertas siasatan mengikut Seksyen 124(k) Kanun Keseksaan kerana sabotaj," kata Acryl Sani menerusi kenyataan.Tambah Acryl Sani, PDRM memandang serius sebarang elemen yang boleh mengganggu gugat ketenteraman awam khususnya perbuatan sabotaj terhadap keselamatan, kedaulatan dan kestabilan negara serta memberi jaminan siasatan terperinci berhubung perkara itu akan dilaksanakan.


Kes gaduh Tampoi, enam individu ditahan

JOHOR BAHRU, 28 Mei- Lima lelaki dan seorang wanita ditahan polis bagi membantu siasatan berhubung kes pergaduhan yang berlaku di kawasan Tampoi, pada Sabtu.Ketua Polis Daerah Johor Bahru Utara ACP Balveer Singh dalam satu kenyataan berkata kesemua warga tempatan yang berusia dalam lingkungan 24 hingga 35 tahun itu ditahan oleh sepasukan polis dari Ibu Pejabat Polis Daerah Johor Bahru Utara. Beliau berkata pihaknya juga telah mengenal pasti dan sedang mengesan beberapa individu yang masih bebas, dalam kejadian yang berlaku kira-kira pukul 11.40 malam itu. "Kesemua mereka ditahan reman selama empat hari bermula hari ini dan kes disiasat di bawah Seksyen 148 Kanun Keseksaan (KK), Seksyen 365 KK serta Seksyen 385 KK."Orang ramai yang mempunyai maklumat mengenai kes ini boleh menyalurkannya kepada pegawai penyiasat ASP Risman Sahid di talian 019-7766043," katanya.Video pergaduhan tersebut yang berdurasi 28 saat turut tular di laman sosial.

(Ketua Polis Daerah Johor Bahru Utara ACP Balveer Singh)


Pendakwaan mohon semua kes Muhyiddin dibicarakan bersama

(Tan Sri Muhyiddin Yassin meninggalkan mahkamah)

KUALA LUMPUR, 26 Mei- Pihak pendakwaan hari ini memohon supaya tujuh kes menggunakan kedudukan untuk suapan dan menerima wang hasil aktiviti haram yang dihadapi bekas Perdana Menteri Tan Sri Muhyiddin Yassin, dibicara bersama di Mahkamah Sesyen Kuala Lumpur. Timbalan Pendakwa Raya, Datuk Wan Shaharuddin Wan Ladin memaklumkan demikian kepada Hakim Azura Alwi. Jelas beliau, pihaknya telah memfailkan permohonan itu semalam, dan telah menyerahkan permohonan kepada pihak pembelaan hari ini.Peguam, Datuk Hisyam Teh Poh Teik yang mewakili Tan Sri Muhyiddin mengesahkan telah menerima permohonan itu, namun memerlukan masa untuk menjawab permohonan berkenaan.Hakim Azura Alwi kemudian mengarahkan pihak pembelaan menjawab permohonan itu pada atau sebelum 30 Jun manakala pendakwaan perlu memfailkan afidavit balasan pada atau sebelum 14 Julai ini.Terdahulu Timbalan Pendakwa Raya (TPR), Datuk Wan Shaharuddin Wan Ladin berkata Tan Sri Muhyiddin sebelum ini didakwa atas satu pertuduhan menerima wang hasil aktiviti haram di Mahkamah Shah Alam dan kes berkenaan dipindahkan di Mahkamah Sesyen Kuala Lumpur. Pertuduhan itu dibaca di hadapan Hakim Azura Alwi, dan bekas Perdana Menteri itu mengaku tidak bersalah terhadap pertuduhan tersebut serta memohon kes itu dibicarakan.Sementara itu, Datuk Wan Shaharuddin berkata pihaknya telah menyerahkan separuh dokumen berkaitan kesemua kes itu kepada pihak pembelaan hari ini dan perkara itu disahkan Peguam, Datuk Hisyam Teh Poh Teik. Tarikh sebutan semula kes ditetapkan pada 4 Ogos ini.


Dua lelaki ditahan tipu import eksport kaki ayam

BALIK PULAU, 26 Mei- Polis menahan seorang pengarah syarikat dan rakannya bagi membantu siasatan berhubung kes penipuan membabitkan tawaran perkhidmatan import dan eksport kaki ayam sejuk beku membabitkan kerugian RM207,832.23.Ibu Pejabat Polis Daerah Barat Daya dalam satu kenyataan memaklumkan, kedua-dua lelaki itu iaitu pengarah syarikat berumur 60 tahun dan rakannya, 46, ditahan ketika hadir memberi keterangan di Balai Polis Bayan Lepas, semalam."Kedua-dua suspek disyaki telah memperdaya pengadu dengan menawarkan perkhidmatan import dan eksport kaki ayam sejuk beku seberat 26,400 kg dari Pakistan ke Hong Kong sehingga pengadu mengalami kerugian berjumlah RM207,832.23,"menurut kenyataan tersebut.Kes disiasat di bawah Seksyen 420 Kanun keseksaan.Tambah kenyataan itu,pihak polis menasihatkan orang ramai agar sentiasa berwaspada dan tidak mudah terpedaya dengan muslihat sindiket penipuan jual beli di laman sosial termasuk pinjaman dan pelaburan tidak wujud, tawaran pekerjaan luar negara, macau scam, love scam mahupun parcel scam.


JIM tumpaskan sindiket perkhidmatan urut dan seks songsang

KUALA LUMPUR, 26 Mei- Enam orang lelaki warga asing yang menawarkan perkhidmatan seks songsang ditahan Jabatan Imigresen (JIM) dalam satu operasi khas di Cheras, Selasa lalu.Ketua Pengarah Imigresen Datuk Ruslin Jusoh berkata kesemua suspek berkenaan yang berusia antara 26 hingga 36 tahun dan bekerja sebagai tukang urut serta penjaga premis itu, ditahan dalam operasi yang dilakukan pada 7.15 petang oleh pegawai dari Bahagian Perisikan dan Operasi Khas JIM.Menerusi satu kenyataan, beliau berkata turut berada di premis berkenaan semasa serbuan, tujuh pelanggan warga tempatan.“Siasatan mendapati selain menawarkan khidmat urutan kepada lelaki, sindiket ini juga menyediakan perkhidmatan seks songsang kepada pelanggan dan mereka dipercayai telah beroperasi sejak tahun lepas dengan modus operandinya mengiklankan pakej urutan khas untuk lelaki di laman sosial seperti WhatsApp dan Telegram.“Pelanggan yang berminat perlu menghubungi nombor telefon yang dinyatakan sebelum diberikan lokasi premis,” katanya dalam kenyataan tersebut.Ruslin berkata sindiket itu mengenakan bayaran RM200 hingga RM300 untuk tempoh satu jam, bergantung kepada ‘pakej’ yang dipilih pelanggan dan dipercayai telah mengaut keuntungan sebanyak hampir RM650,000, hasil daripada perkhidmatan urut dan seks songsang.Beliau berkata pemeriksaan mendapati, kesemua warga asing berkenaan melakukan pelbagai kesalahan antaranya tidak mempunyai dokumen perjalanan, Pas Lawatan Sosial (PLS) tamat tempoh dan menyalahgunakan pas.Suspek yang terdiri daripada lima lelaki Indonesia dan seorang lelaki Myanmar itu, kemudian dibawa ke Depot Tahanan Imigresen Putrajaya dan kes disiasat mengikut Akta Imigresen 1959/63 dan Peraturan-Peraturan Imigresen 1963.Selain itu tujuh lelaki tempatan berusia 31 hingga 59 tahun yang berada di premis berkenaan semasa serbuan, juga dikenakan notis untuk hadir memberi keterangan bagi membantu siasatan.


Mayat lelaki ditemukan terapung di Tumpat

TUMPAT,26 Mei-Mayat seorang lelaki ditemui terapung dibawa arus di Sungai Pasir Pekan Wakaf Bharu, Tumpat semalam. Ketua Polis Daerah Tumpat Asisten Komisioner Amran Dollah dalam satu kenyataan media berkata, pihaknya menerima laporan mengenai penemuan mayat terbabit pada pukul 3.30 petang.Beliau berkata, hasil siasatan mendapati mayat tersebut dihanyutkan arus sungai sebelum dibawa ke tebing oleh Jabatan Bomba dan Penyelamat Kelantan.Amran berkata lagi, hasil siasatan yang dilakukan mendapati lelaki terbabit merupakan individu yang dipercayai melarikan diri semasa serbuan yang dilakukan oleh Agensi Penguatkuasaan Maritim Malaysia di tebing sungai Kampung Pasir Pekan Tengah, Wakaf Bharu kelmarin.Mayat kemudiannya dibawa ke Hospital Tumpat untuk dibedah siasat.Mayat telah telah dituntut dan diserahkan kepada ahli keluarga untuk urusan pengebumian dan kes diklasifikasi sebagai mati mengejut.


Polis tangkap lima lelaki proses dadah

IPOH, 26 Mei- Lima lelaki ditahan kerana dipercayai terlibat dengan aktiviti memproses dan membungkus dadah jenis heroin di Lumut dan Taiping, Selasa lalu.Ketua Polis Perak, Datuk Seri Mohd Yusri Hassan Basri dalam satu kenyataan berkata kesemua yang ditahan berumur antara 23 hingga 52 tahun.Polis turut merampas dadah seberat 14.9 kilogram bernilai lebih RM199,000 yang boleh digunakan seramai 22,400 penagih.Pihaknya juga merampas peralatan dan bahan-bahan kimia yang digunakan untuk memproses dan membungkus dadah serta menyita sebuah kenderaan.Empat suspek mempunyai rekod kesalahan lampau berkaitan jenayah dan dadah.Mereka dipercayai mula aktif dalam pengedaran dadah awal tahun ini dan terlibat dengan aktiviti memproses dadah sejak Mac lalu.Kes disiasat mengikut Seksyen 39B Akta Dadah Berbahaya 1952 dan kesemua suspek direman selama seminggu bermula Rabu.


Dakwaan rasuah libatkan projek Petronas disiasat - SPRM

PUTRAJAYA, 26 Mei- Suruhanjaya Pencegahan Rasuah Malaysia (SPRM) sedang menjalankan siasatan berhubung dakwaan terdapat unsur rasuah bernilai RM399 juta melibatkan projek Petronas dan sebuah syarikat minyak dan gas antarabangsa di Sarawak.SPRM dalam kenyataan hari ini mengesahkan telah membuka fail siasatan berhubung dakwaan berkenaan seperti yang disiarkan di sebuah portal baru-baru ini."Pihak Petronas memberikan kerjasama penuh dengan pihak SPRM," kata suruhanjaya itu.Laporan portal itu mendakwa Petronas dikatakan ‘memberi’ hampir RM400 juta kontrak terhadap sebuah syarikat yang sebelum ini telah diputuskan bersalah atas penglibatan rasuah di seluruh dunia.Laporan itu turut meminta SPRM menyiasat jika ada salah laku melibatkan kepimpinan tertinggi Petronas.SPRM berkata setakat ini pihaknya telah menemui beberapa kelemahan dalam amalan, sistem dan tatacara kerja berhubung isu berkenaan serta telah mencadangkan penambahbaikan prosedur operasi standard (SOP) sebagai langkah pencegahan.SPRM turut menyeru mana-mana pihak yang mempunyai maklumat baharu berhubung isu berkenaan untuk tampil menyalurkan kepadanya bagi siasatan lanjut di bawah Akta SPRM 2009.- BERNAMA


Dua lelaki didakwa edar heroin 21kg

IPOH, 26 Mei- Dua lelaki berdepan hukuman gantung sampai mati setelah dihadapkan ke Mahkamah Majistret Ipoh atas pertuduhan mengedar dadah jenis heroin seberat 21.06 kilogram, minggu lalu.Tertuduh, R. R. Pirapagaran, 39 tahun, dan S. Genesan yang kudung tangan kiri mengangguk tanda faham selepas pertuduhan terhadap mereka dibacakan jurubahasa di hadapan Majistret Jessica Daimis.Bagaimanapun, tiada pengakuan direkodkan daripada kedua-dua tertuduh.Mengikut pertuduhan, kedua-dua tertuduh didakwa secara bersama mengedar dadah jenis heroin seberat 21,069 gram di sebuah rumah di Jalan Jelapang Bayu 6, Puncak Jelapang, Ipoh pada pukul 9 malam, 16 Mei 2023.Kedua-dua mereka didakwa mengikut Seksyen 39B (1) (a) Akta Dadah Berbahaya 1952 dan boleh dihukum di bawah 39B(2) akta yang sama.Kesalahan itu memperuntukkan hukuman gantung sampai mati atau penjara seumur hidup dan hendaklah dihukum sebat tidak kurang 15 sebatan jika tidak dijatuhkan hukuman mati.Pendakwaan dikendalikan Timbalan Pendakwa Raya, Syahirah Azahar dan hanya Genesan yang diwakili peguam Dayang Nor Emilia Azman Shah.Mahkamah menetapkan 26 Julai ini untuk sebutan semula kes sementara menunggu laporan daripada Jabatan Kimia.

Media pada 18 Mei lalu melaporkan, satu serbuan dijalankan oleh Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Perak di sebuah rumah teres dua tingkat yang dijadikan makmal memproses dadah.Dalam serbuan pada pukul 9 malam itu, Pirapagaran dan isteri berusia 38 tahun ditahan bersama 21,676 gram dadah disyaki heroin dan 3,640 gram cecair disyaki dadah sama dengan nilai rampasan RM210,122.80.


Op Tiris: KPDN Negeri Sembilan sita 37,570 liter diesel bersubsidi

SEREMBAN, 26 Mei- Kementerian Perdagangan Dalam Negeri dan Kos Sara Hidup (KPDN) Negeri Sembilan menyita 37,570 liter minyak diesel bersubsidi di sebuah premis terbuka di Kampung Sungai Nipah, Port Dickson, semalam.Pengarahnya, Muhammad Zahir Mazlan berkata dalam serbuan menerusi Op Tiris sejak pukul 11.30 pagi Rabu hingga petang semalam itu, pihaknya turut merampas dua lori tangki dengan keseluruhan nilai rampasan berjumlah RM114,755.“Lokasinya di dalam ladang kelapa sawit dan kita menemukan premis terbuka yang mempunyai dua skid tank dan dua lori tangki yang masih belum dimatikan enjinnya. Tiada individu berada di premis itu dan disyaki melarikan diri sebaik menyedari kehadiran pasukan serbuan. “Pemeriksaan menyeluruh mendapati terdapat minyak disyaki diesel ditemukan di dalam skid tank dan lori tangki. Ketika serbuan, kita dapati sedang berlaku proses pemindahan minyak diesel dari satu lori tangki ke lori tangki kedua,” katanya dalam kenyataan hari ini.

(Pengarah KPDN Negeri Sembilan, Muhammad Zahir Mazlan)

Tambah beliau,  satu kertas siasatan di bawah Akta Kawalan Bekalan (AKB) 1961 dibuka bagi mengenal pasti individu atau syarikat terlibat serta rantaian pengedaran minyak diesel itu termasuk sumber minyak diesel diperoleh dan diedarkan.Muhammad Zahir berkata pihaknya akan terus menggerakkan penguatkuasaan selain tidak berkompromi dalam menguatkuasakan undang-undang di bawah KPDN khususnya dalam membanteras ketirisan dan penyelewengan barang kawalan diesel yang mempunyai kepentingan kepada awam.


Datuk Roy, pegawai SPRM didakwa rasuah berkaitan siasatan anak Muhyiddin

(Mohd Rasyidi Mohd Said hadir di Mahkamah Sesyen Kuala Lumpur bagi menghadapi pertuduhan rasuah / BERNAMA)

KUALA LUMPUR, 25 Mei- Seorang pegawai Suruhanjaya Pencegahan Rasuah Malaysia (SPRM) dan ahli perniagaan yang dikenali sebagai Datuk Roy didakwa di Mahkamah Sesyen atas dua pertuduhan meminta dan menerima rasuah RM640,000 supaya anak bekas Perdana Menteri Tan Sri Muhyiddin Yassin tidak direman SPRM.Mohd Rasyidi Mohd Said dan 'Datuk Roy' atau nama sebenarnya Mohd Hussein Mohd Nasir mengaku tidak bersalah selepas pertuduhan dibaca di hadapan Hakim Azura Alwi.Kedua-dua didakwa bersama secara rasuah meminta diri mereka atau mana-mana orang lain suatu suapan wang tunai berjumlah RM400,000 daripada Siti Dalena Berhan, sebagai dorongan tidak menahan reman Datuk Fakhri Yassin Mahiaddin semasa siasatan SPRM.Mereka turut didakwa menerima suapan RM240,000 daripada Syed Farid Syed Al Attas bagi dorongan sama.Manakala, Mohd Hussein mengaku tidak bersalah di hadapan Hakim Suzana Hussin atas satu pertuduhan berasingan, meminta rasuah RM2 juta daripada Siti Dalena dan Syed Farid bagi pendakwaan terhadap ahli perniagaan, Adam Radlan Adam Muhammad.Rasuah itu bagi menukarkan pertuduhan yang lebih ringan,menukar keterangan tertuduh kepada saksi dan mengurangkan wang jaminan Adam Radlan.Pertuduhan dikemukakan di bawah Seksyen 16(a)(A) SPRM 2009, yang boleh dihukum di bawah Seksyen 24 akta sama, dan dibaca bersama Seksyen 34 Kanun Keseksaan.Hukuman memperuntukkan penjara maksimum 20 tahun dan denda tidak kurang lima kali ganda jumlah nilai suapan atau RM10,000, mengikut mana-mana yang lebih tinggi jika disabit kesalahan.Suzana membenarkan Mohd Hussein diikat jamin RM15,000, manakala Mohd Rasyidi dengan RM10,000, masing-masing dengan seorang penjamin.Beserta syarat tambahan kedua-dua tertuduh menyerahkan pasport ke mahkamah dan melapor diri di pejabat SPRM Kuala Lumpur setiap bulan.Mahkamah menetapkan 7 Julai ini untuk sebutan semula kes.

(Mohd Hussein Mohd Nasir atau 'Datuk Roy' hadir di Mahkamah Sesyen Kuala Lumpur bagi menghadapi pertuduhan rasuah / BERNAMA)


Teman lelaki bunuh, bakar kekasih hamil


Tingkap diumpil, wanita ditemukan maut di Kampung Tersusun

KERIAN, 24 Mei- Seorang wanita warga emas ditemukan maut dengan kesan tikaman pada bahagian leher dalam kejadian di Kampung Tersusun, Simpang Lima, Perak.Ketua Polis negeri, Datuk Seri Mohd Yusri Hassan Basri berkata, maklumat awal berhubung kejadian diterima oleh Polis Daerah (IPD) Kerian pada pukul 6.45 petang, semalam. Bertindak atas maklumat, anggota dari Bahagian Siasatan Jenayah IPD Kerian bergegas ke tempat kejadian dan menemukan mayat mangsa terbaring di dalam bilik tidurnya.Mangsa, 61, ditemukan dengan kesan darah pada bantal, tilam dan dinding serta dalam keadaan separuh bogel, selain terdapat kesan luka potong dan tikaman pada telinga, leher dan pipi."Terdapat juga kesan lebam pada lengan mangsa dipercayai mangsa bergelut dengan pelaku dalam usaha mempertahankan diri," katanya dalam kenyataan hari ini.Siasatan lanjut mendapati pelaku telah memecah masuk rumah mangsa berdasarkan kesan umpil pada bahagian tingkap dan tiga keping cermin telah ditanggalkan. Hasil bedah siasat yang dijalankan di Unit Forensik Hospital Raja Permaisuri Bainun (HRPB) Ipoh mendapati punca kematian adalah disebabkan luka tikaman pada bahagian leher.Kes disiasat dibawah Seksyen 302 kanun keseksaan dan motif sebenar kejadian masih dalam siasatan. Usaha mengesan suspek sedang giat dijalankan. "Orang ramai yang mempunyai sebarang maklumat diminta menghubungi balai polis terdekat atau Bilik Gerakan IPD Kerian menerusi talian 05-7212222," katanya.


Penyelia didakwa tipu jual beli tanah tidak wujud

ALOR GAJAH, 24 Mei - Seorang penyelia syarikat pembersihan mengaku tidak bersalah di Mahkamah Majistret di sini atas enam pertuduhan urusan jual beli lot tanah yang tidak wujud membabitkan nilai RM60,661. S. Sevasangar, 41, didakwa memperdayakan enam individu yang merupakan kontraktor, pemandu lori, juruelektrik dan dua rakan sekerja dengan menawarkan penjualan lot-lot tanah di sekitar Alor Gajah dan Jasin pada harga murah sejak 2022. Mangsa Abdul Halim Chong Abdullah, 40; V. Muniandi, 36; Muhammad Azizol Jaapar, 45; Mazlan Abd Ghani, 53; Hairul Nizar Md Tan, 45, dan Kamarulzaman Abdul Rashid, 42, mendakwa masing-masing kerugian antara RM2,051 hingga RM33,000. Sevasangar didakwa melakukan kesalahan itu di sebuah kedai serbaneka dan di Taman Pengkalan Indah di sini antara Mei 2022 hingga 30 Mac lepas mengikut Seksyen 420 Kanun Keseksaan yang memperuntukkan hukuman maksimum 10 tahun dan sebat dan boleh didenda, jika sabit kesalahan.

Pendakwaan dikendalikan Timbalan Pendakwa Raya Sharina Farhana Nor Sa'ari manakala tertuduh tidak diwakili peguam.Majistret Nurul Bahiyah Kamaluddin membenarkan jaminan RM28,000 bagi semua pertuduhan dengan seorang penjamin dan menetapkan 23 Jun depan untuk sebutan semula kes, pengurusan dokumen serta lantikan peguam. - BERNAMA


Kes khianat premis kereta selesai

GEORGETOWN, 24 Mei-Sebanyak 12 kes khianat yang melibatkan kerugian sebanyak RM60,000 ke atas premis menjual motokar baru dan terpakai yang dilaporkan sehingga semalam berjaya diselesaikan dengan tertangkapnya lima orang suspek.Ketua Polis Pulau Pinang, Datuk Khaw Kok Chin berkata, pihaknya melalui risikan yang dijalankan telah membuat tangkapan pada awal pagi tadi di empat lokasi berasingan di sini."Kita telah berjaya menangkap lima suspek berusia 26 hingga 63 tahun."Suspek utama yang melemparkan cat mempunyai satu rekod jenayah lampau dibawah LLPK. Jadi, kes simbah cat dan asid di negeri ini berjaya diselesaikan", katanya ditemui media selepas majlis Perhimpunan Bulanan dan Amanat Ketua Polis Pulau Pinang di Ibu Pejabat Polis Kontijen Pulau Pinang di sini.Katanya hasil ujian saringan awal mendapati kesemua suspek negatif dan bebas dari sebarang pengaruh dadah.Kes disiasat dibawah kesalahan khianat Seksyen 427 dan Seksyen 385 Kanun Keseksaan.Manakala kesemua suspek direman selama 4 hari bagi membantu siasatan.

(Ketua Polis Pulau Pinang, Datuk Khaw Kok Chin/FOTO RTM)


Siti Bainun sekali lagi gagal tangguh hukuman penjara 12 tahun

KUALA LUMPUR, 23 Mei - Pengasas Rumah Bonda Siti Bainun Ahd Razali hari ini gagal dalam cubaan kali kedua untuk menangguhkan pelaksanaan hukuman penjara 12 tahun atas kesalahan mengabai dan menganiaya seorang remaja perempuan sindrom Down, dikenali sebagai Bella.Siti Bainun, 31, memohon untuk penggantungan pelaksanaan hukuman penjara itu sementara menunggu rayuan terhadap sabitan dan hukuman didengar dan diputuskan oleh Mahkamah Tinggi.Hakim Mahkamah Tinggi Datuk Ahmad Bache menolak permohonan Siti Bainun selaku pemohon selepas mendapati tiada keadaan khas atau luar biasa untuk membenarkan penggantungan pelaksanaan hukuman itu. “Setelah meneliti afidavit dan hujahan kedua-dua pihak, mahkamah memutuskan isu-isu dihujahkan oleh peguam pemohon tidak dapat menunjukkan keadaan khas atau luar biasa yang membolehkan mahkamah membenarkan permohonannya.Pemohon juga telah disabitkan oleh Hakim Mahkamah Sesyen dan hakim itu juga telah menolak permohonan serupa dengan alasan-alasan yang mahkamah ini bersetuju dengan hakim itu,” kata Ahmad di sini hari ini.Pada 3 Mei lepas, Hakim Mahkamah Sesyen Izralizam Sanusi memerintahkan Siti Bainun menjalani hukuman penjara 12 tahun serta-merta selepas menolak permohonannya untuk menangguhkan pelaksanaan hukuman.Siti Bainun dihantar ke Penjara Kajang untuk menjalani hukuman penjara itu.Sementara itu, Ahmad dalam penghakimannya berkata Siti Bainun menyatakan bahawa dia menghadapi masalah kesihatan seperti asma, sakit hempedu dan “gerd”, namun tiada laporan pakar dikemukakan sedangkan beban pembuktian terletak kepada pemohon.“Apa yang ada adalah laporan perubatan biasa bertarikh 6 Dis 2022, surat kemasukan pemohon ke hospital pada 28 Nov 2022 dan gambar hidung serta bibirnya tidak dapat membantu mahkamah.Namun, pihak responden (pendakwaan) memfailkan afidavit jawapan Pegawai Perubatan di Klinik Penjara Wanita Kajang Dr S S Sunita yang mengendalikan pemeriksaan kesihatan pemohon dan mendapati pemohon dalam keadaan stabil, tidak mengalami apa-apa komplikasi kesihatan serta tidak mempunyai masalah kesihatan serius," kata hakim itu.Menurut Ahmad, tiada afidavit balasan difailkan pemohon untuk mematahkan laporan dan pendapat Dr Sunita.“Ini adalah satu kekurangan yang melemahkan permohonan pemohon yang cuba memberi alasan bahawa pihaknya menerima afidivit tersebut lewat.Mahkamah berpendapat alasan ini adalah difikirkan kemudian (eng:afterthought) kerana jika pemohon ingin menjawab kepada afidavit itu, ia boleh dilakukan selewat-lewatnya pada pagi, 18 Mei lepas kerana hujahan lisan pada sebelah petang," katanya dan menambah peluang tersebut tidak diambil oleh pemohon.Hakim itu berkata alasan bahawa pemohon menanggung ibu yang tua dan sakit adalah isu peribadi berkaitan dengan urusan keluarga selain pemohon bergiat aktif dalam kerja amal bukanlah satu keadaan khas yang mewajarkannya untuk mendapatkan penangguhan pelaksanaan hukuman penjara.“Tanpa pemohon, kerja-kerja amal tidak terhenti atau terbantut kerana masih banyak lagi sukarelawan yang bergiat dalam kerja amal. Pemohon sebelum ini bergerak aktif di dalam badan sukarelawan melibatkan kanak-kanak dan jika permohonan ini dibenarkan, dia mempunyai kecenderungan untuk melakukan kesalahan,” katanya.

Ahmad berkata alasan bahawa pemohon menjaga seorang kanak-kanak lelaki bukanlah keadaan istimewa yang mewajarkan penggantungan pelaksanaan hukuman diberikan kerana afidavit sokongan daripada pegawai penyiasat menunjukkan kanak-kanak itu tinggal bersama ibu dan bapanya di Puchong sejak tahun lepas dan bukannya tinggal bersama pemohon."Ibu berkenaan iaitu Noor Marliana Ramlee juga menafikan beliau ditanggung oleh pemohon sebaliknya menyatakan beliau mempunyai suami yang menanggungnya," katanya.Siti Bainun dijatuhi hukuman penjara 12 tahun oleh Mahkamah Sesyen di sini selepas didapati bersalah atas dua pertuduhan mengabai dan menganiaya Bella, 13, di sebuah unit kondominium di Wangsa Maju di sini antara Februari dan Jun 2021.Mahkamah turut memerintahkan Siti Bainun menandatangani bon berkelakuan baik selama lima tahun dengan seorang penjamin berserta cagaran RM5,000.Dia juga diarah melaksanakan khidmat masyarakat selama 200 jam yang perlu disempurnakan dalam tempoh enam bulan selepas tamat hukuman penjara.Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas ,Zahida Zakaria dan Shakira Aliana Alias manakala peguam Ahmad Faiz Munawar mewakili Siti Bainun. Turut hadir pada prosiding hari ini ialah peguam pemerhati iaitu Mohd Radzi Yatiman yang dilantik Tunku Mahkota Johor Tunku Ismail Sultan Ibrahim. - BERNAMA


Penjawat awam, pesara kerajaan didakwa terima rasuah RM780,000

KOTA KINABALU, 23 Mei - Seorang penjawat awam negeri Sabah dan seorang pesara kerajaan dihadapkan ke Mahkamah Sesyen di sini hari ini atas 34 pertuduhan bersubahat serta menerima rasuah berjumlah RM780,000 antara Julai 2014 dan November 2015.Zulfikar Khomeini Asli, 44, dan Mat Salleh@Awang Sapong Sapong, 67, mengaku tidak bersalah selepas pertuduhan terhadap mereka dibacakan di hadapan Hakim Jason Juga.Mengikut pertuduhan, Zulfikar Khomeini ketika bertugas sebagai juruaudit di Kementerian Kewangan Negeri Sabah bersetuju menerima suapan bagi dirinya melalui pemindahan wang di sebuah bank di Sipitang yang dibuat menggunakan cek daripada Syarikat Kilang Sawit Bell Sdn Bhd ke akaun Syarikat Lihot Construction milik ibunya dan Syarikat Sri Atussin Enterprise milik adiknya.Suapan itu sebagai dorongan berhubung hal ehwal prinsipal tertuduh iaitu tidak menjalankan lawatan pemeriksaan mengejut terhadap syarikat Kilang Sawit Bell Sdn Bhd mengenai pemalsuan Penyata Cukai Jualan Negeri borang empat Kementerian Kewangan Negeri Sabah.Dia didakwa melakukan perbuatan itu mengikut Seksyen 17 (a) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta yang sama.Mat Salleh@Awang Sapong pula didakwa bersubahat dengan Zulfikar Khomeini iaitu bersetuju menerima bagi pihak kedua-dua tertuduh suatu suapan wang berjumlah RM780,000 pada tempoh dan di daerah yang sama.Mengikut pertuduhan, Mat Salleh yang ketika itu bertugas sebagai Pembantu Tadbir di Kementerian Kewangan Negeri Sabah, telah menerima suapan tersebut sebagai dorongan untuk dirinya dan Zulfikar Khomeini tidak melakukan lawatan pemeriksaan mengejut ke Kilang Sawit Bell Sdn Bhd mengenai pemalsuan penyata cukai jualan negeri borang empat Kementerian Kewangan Negeri Sabah.

Dia didakwa mengikut Seksyen 28(1)(c) Akta SPRM 2009 dibaca bersama Seksyen 17(a) dan boleh dihukum di bawah Seksyen 24 akta yang sama.Jika sabit kesalahan, kedua-dua tertuduh berdepan hukuman maksimum penjara 20 tahun dan denda lima kali ganda jumlah nilai suapan atau RM10,000 mengikut mana lebih tinggi.Mahkamah kemudian membenarkan kedua-dua tertuduh diikat jamin masing-masing RM80,000 dengan dua penjamin dan mengarahkan mereka melapor diri di pejabat SPRM setiap dua bulan selain menyerahkan pasport antarabangsa kepada mahkamah serta menetapkan 17 Julai ini untuk sebutan semula kes.Zulfikar Khomeini diwakili peguam Hamid Ismail manakala Mat Salleh@Awang Sapong diwakili peguam Azhier Farhan Arisin dan Mohd Syarulnizam Mohd Salleh. Pendakwaan kes dikendalikan Timbalan Pendakwa Raya SPRM Nurul Izzati Sapifee. - BERNAMA


Bapa anak tiga didenda RM6,000 simpan 169 gambar lucah

KUALA LUMPUR, 23 Mei- Seorang pekerja penyelenggaraan didenda RM6,000 oleh Mahkamah Majistret Ampang kerana memiliki 169 gambar dan video lucah dalam telefon bimbit.Majistret, Amalina Basirah Md Top, mengenakan denda itu selepas tertuduh, Mazlan Firdani Marzuki berusia 30 tahun mengaku bersalah terhadap pertuduhan dikenakan.Mahkamah mengarahkan tertuduh, Mazlan Firdani dipenjara tiga bulan jika gagal membayar denda terbabit.Mengikut pertuduhan, Mazlan didakwa memiliki 92 gambar lucah dan 77 video lucah dalam telefon bimbit jenama Samsung Model Galaxy.Kesalahan dilakukan di sebuah rumah di Jalan Indah, Ampang Jaya, pukul 10.45 pagi pada 20 April 2022 yang didakwa mengikut Seksyen 292 Kanun Keseksaan.Hukuman bagi seksyen itu memperuntukkan penjara maksimum tiga tahun atau denda atau kedua-duanya jika sabit kesalahan.Terdahulu, peguam Yayasan Bantuan Guaman Kebangsaan (YBGK) mewakili tertuduh, Ernie Ahmad, memohon hukuman minimum kerana anak guam ada tiga anak berusia antara setahun hingga tiga tahun serta penanggung utama keluarga.Bagaimanapun, Pegawai Pendakwa Suruhanjaya Komunikasi dan Multimedia Malaysia (SKMM), Nur Nazhilah Mohammad Hashim, memohon hukuman setimpal sebagai pengajaran.

(Tertuduh, Mazlan Firdani Marzuki ketika tiba di Mahkamah Majistret Ampang)


Cubaan seludup rokok bernilai lebih RM5.5 juta dipatahkan

(Kejayaan itu hasil tiga serbuan berasingan pada Khamis dan Sabtu lepas)

KOTA BHARU, 22 Mei- Jabatan Kastam Diraja Malaysia (JKDM) Kelantan mematahkan cubaan menyeludup 699 peti rokok seludup melibatkan hampir 7 juta batang rokok dianggarkan bernilai lebih RM5.5 juta selepas cukai, rampasan terbesar tahun ini. Kejayaan itu hasil tiga serbuan berasingan pada Khamis dan Sabtu lepas. "Pengarah JKDM Negeri, Wan Jamal Abdul Salam Wan Long berkata serbuan pertama di Gua Musang pada Khamis lalu membawa kepada rampasan hampir 5 juta batang rokok seludup yang diletakkan dalam 494 peti rokok. Bekalan rokok itu yang dipercayai untuk pasaran luar Kelantan dan sekitar Lembah Klang dibawa menggunakan lori kontraktor milik sebuah syarikat kurier terkemuka. Pemandunya seorang lelaki berusia 42 tahun ditahan bagi membantu siasatan. Serbuan kedua dan ketiga pula dilakukan di Tumpat pada Sabtu lalu.Dua buah lori ditahan. Sebanyak 125 peti rokok memuatkan lebih 1.2 juta batang rokok seludup dirampas dalam serbuan kedua manakala 80 peti rokok dengan 800 ribu batang rokok seludup dirampas dalam serbuan ketiga. "Modus operandi yang digunakan ialah membawa masuk rokok seludup dari negara jiran melalui jalan laut dan sungai untuk diedarkan ke luar negeri Kelantan. Untuk yang melalui sungai dia angkut melalui lori dan di tukar-tukar lori untuk mengabui mata (pihak berkuasa)," kata Wan Jamal dalam sidang media di sini.

(Wan Jamal berkata cubaan seludup rokok bernilai lebih RM5.5 juta dipatahkan)


Dua beranak bebas tuduhan buang bahan bahaya ke Sungai Gong

(Dua pengarah syarikat yang juga anak-beranak iaitu Chai Kin Siang, 62 dan Chai Wern Teik, 31 mengaku tidak bersalah atas dua pertuduhan melakukan khianat dengan melupus dan melepaskan bahan buangan mengandungi bahan berbahaya ke Sungai Gong, Rawang tiga tahun lalu/BERNAMA)

KUALA LUMPUR, 22 Mei - Mahkamah Sesyen Selayang hari ini membebaskan dua pengarah syarikat membaiki dan menjual jentera pembinaan daripada dua tuduhan melakukan khianat dengan melupus dan melepaskan bahan buangan mengandungi bahan berbahaya ke Sungai Gong, Rawang, tiga tahun lalu.Hakim Osman Affendi Mohd Shalleh memutuskan demikian selepas mendapati pihak pendakwaan gagal membuktikan kes prima facie terhadap Chai Kin Sang, 65, dan anaknya Chai Wern Teik, 34, di akhir kes pendakwaan.Osman Affendi dalam penghakimannya berkata tiada keterangan menunjukkan kedua-kedua tertuduh telah melupuskan atau membuang apa-apa bahan berbahaya ke dalam alur air yang mengalir ke Sungai Gong.“Oleh itu, mahkamah melepas dan membebaskan kedua-dua tertuduh tanpa dipanggil untuk membela diri,” katanya.Kes dikendalikan Timbalan Pendakwa Raya Khairunnisak Hassni, manakala kedua-dua tertuduh diwakili peguam Datuk Seri Dr Jahaberdeen Mohamed Yunoos, Sakdiyah Saleh dan Thomas Chin Shiaw Wei.

Pada 3 Nov 2020, dua beranak itu mengaku tidak bersalah atas dua pertuduhan tersebut dan seramai 21 saksi pendakwaan telah memberi keterangan pada perbicaraan bermula 25 Mei 2021.Mengikut pertuduhan pertama, kedua-dua lelaki itu didakwa telah melakukan khianat dengan menyebabkan bahan buangan yang mengandungi bahan berbahaya dari premis FG Autoparts Sdn Bhd dilupuskan ke dalam alur air yang akan mengalir ke dalam Sungai Gong dengan mengetahui bahawa ia akan menyebabkan susut bekalan air bagi minuman manusia.Mereka dituduh melakukan perbuatan tersebut di premis berkenaan di Batu Arang, Rawang dekat sini antara 17 dan 19 Okt 2020, mengikut Seksyen 430 Kanun Keseksaan yang memperuntukkan hukuman penjara lima hingga 30 tahun dengan denda atau kedua-duanya, jika sabit kesalahan.Kedua-dua tertuduh juga didakwa dengan niat bersama telah melepaskan bahan buangan mengandungi bahan berbahaya dari bengkel serupa ke dalam alur air yang akan mengalir ke sungai sama tanpa lesen, di tempat dan masa sama.Bagi kesalahan itu, mereka didakwa mengikut Seksyen 25(1) Akta Kualiti Alam Sekeliling 1974 yang jika sabit kesalahan boleh dihukum denda tidak melebihi RM100,000 atau penjara hingga lima tahun atau kedua-duanya, jika sabit kesalahan.Pengurusan Air Selangor Sdn Bhd (Air Selangor) mengesan bau abnormal pada sumber air mentah di Sungai Selangor pada 12.38 pagi 19 Okt 2020, menyebabkan Loji Rawatan Air (LRA) Rantau Panjang terpaksa dihenti tugas apabila kadar bau dikesan pada paras 3 TON (ukuran kadar bau).Media sebelum ini melaporkan henti tugas keempat-empat loji itu menyebabkan gangguan bekalan air tidak berjadual membabitkan 1,196,457 akaun merangkumi 1,292 kawasan di Wilayah Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat. - BERNAMA


Bayi perempuan tiga bulan meninggal bawah jagaan pengasuh

(Bayi perempuan berusia hampir empat bulan meninggal dunia bawah jagaan pengasuhnya pada 9 Mei lalu/FOTO bapa mangsa Abdur Rahman Abdullah)

PETALING JAYA, 22 Mei - Seorang bayi perempuan berusia tiga bulan meninggal dunia bawah jagaan pengasuhnya di sekitar Sungai Way, di sini pada 9 Mei lalu.Oleh itu, polis menahan seorang wanita tempatan, berusia 31 tahun selepas menerima laporan daripada bapa mangsa pada hari kejadian.Ketua Polis Daerah Petaling Jaya, Asisten Komisioner Mohamad Fakhrudin Abdul Hamid, berkata pihaknya menerima laporan mengenai kematian bayi itu pada 3.56 petang."Bertindak atas maklumat dan laporan polis yang diterima, polis berjaya membuat tangkapan ke atas seorang wanita berusia 31 tahun yang merupakan pengasuh kepada bayi tersebut.“Suspek warga tempatan itu ditahan di sebuah kediaman disyaki tempat tinggal miliknya pada 13 Mei lalu, kira-kira pukul 5.30 petang," katanya menerusi kenyataan pada Isnin di sini hari ini.Fakhrudin berkata, suspek disiasat di bawah Seksyen 31(1)(a) Akta Kanak-Kanak 2001 kerana disyaki melakukan pengabaian terhadap bayi berusia tiga bulan di kediamannya sehingga menyebabkan kematian.Mengulas lanjut Fakhrudin berkata, suspek dibebaskan dengan jaminan polis selepas selesai diambil keterangan."Siasatan diteruskan bagi mengetahui punca kematian. Orang ramai yang mempunyai maklumat berkaitan boleh menghubungi balai berhampiran atau menghubungi bilik gerakan Ibu Pejabat Polis Daerah (IPD) Petaling Jaya di talian 0379662222," katanya.

Terdahulu, tular di media sosial selepas bapa mangsa, Abdur Rahman Abdullah memuat naik hantaran di Facebook mengenai berita duka menimpa anak kembarnya yang berusia hampir empat bulan.Lebih menyayat hati, bapa mangsa turut memaklumkan apabila adik kembar kepada bayi itu meninggal dunia di hospital selepas 9 hari dilahirkan akibat masalah pendarahan dalam otak."Kehilangan anak kami sangat menyakitkan, lebih-lebih lagi buat isteri saya. Kami telah pun membuat laporan polis dan kes ini dalam siasatan. "Semoga Allah menegakkan keadilan demi anak kesayangan kami, insya-Allah. Kami berharap perkara seperti ini tidak akan terjadi kepada orang lain," luahnya dengan reda pada Sabtu lalu.


Ganja dalam bekas biskut raya dirampas - Kastam

(Antara barang kes yang dirampas JKDM Johor)

JOHOR BAHRU, 22 Mei- Taktik sindiket penyeludupan dadah yang menyembunyikan dadah dipercayai jenis ganja di dalam bekas biskut raya gagal mengaburi mata pihak berkuasa dengan penahanan dua individu di sekitar bandar raya sini.Pengarah Jabatan Kastam Diraja Malaysia (JKDM) Johor, Misbahudin Parmin berkata, dua suspek berusia 27 dan 29 tahun itu ditahan oleh pihaknya di sebuah pejabat syarikat penghantaran di sini pada 11 April lalu menerusi risikan selama tiga bulan hasil maklumat yang diterima dari JKDM Sarawak.Dalam operasi itu, pihaknya menjumpai 10 ketulan mampat disyaki ganja disembunyikan dalam beberapa bekas lut sinar mengandungi kacang dan biskut raya seberat 24 kilogram (kg) yang dianggarkan bernilai RM82,000."Seorang lelaki warganegara tempatan (suspek pertama) yang menghantar bungkusan berkenaan ditahan bagi membantu siasatan."Susulan daripada tangkapan lelaki itu telah membawa pasukan ke sebuah kediaman, di mana bungkusan tersebut dihantar untuk penerimaan. Hasil pemeriksaan rapi, pasukan telah menemui ketulan tumbuhan mampat dan tidak mampat yang disyaki dadah jenis ganja," katanya dalam sidang media di sini.Kes disiasat di bawah Seksyen 39B(1)(a) Akta Dadah Berbahaya 1952 iaitu memiliki dadah berbahaya.

(Misbahudin Parmin (kanan) dan dua anggota JKDM Johor menunjukkanbarang kes yang dirampas)


Tidak serik, lelaki tiga kali dipenjara kerana hina agong

(Mahkamah memerintahkan Sharil Mohd Sarif, 40, dirujuk ke Hospital Bahagia Ulu Kinta, Perakuntuk menjalani pemeriksaan psikiatri/FOTO BERNAMA)

KUALA LUMPUR, 19 Mei - Seorang lelaki yang tiga kali dipenjarakan atas kesalahan menghina Yang di-Pertuan Agong di laman sosial, hari ini sekali lagi didakwa atas pertuduhan sama di Mahkamah Sesyen di sini.Sharil Mohd Sarif, 40, penjual daging, mengaku bersalah atas dua pertuduhan membuat hantaran komunikasi jelik terhadap Yang di-Pertuan Agong dan Raja Permaisuri Agong.Terdahulu, tertuduh yang tidak diwakili peguam memberitahu mahkamah bahawa dia pernah mendapat rawatan psikiatri di Hospital Sungai Petani, Kedah.“Saya ada makan ubat dan saya ada masalah mental,” katanya.Hakim N.Priscilla Hemamalini memerintahkan Sharil dirujuk ke Hospital Bahagia Ulu Kinta, Perak untuk menjalani pemeriksaan psikiatri selepas Timbalan Pendakwa Raya Nurilya Ellyna Nor Azmal memaklumkan tertuduh hanya memberitahu secara lisan mengenai kesihatan mentalnya, namun tiada sebarang dokumen sokongan disertakan."Oleh itu, tertuduh dihantar ke Hospital Bahagia Ulu Kinta, Perak untuk menjalani pemeriksaan di bawah Seksyen 342 (3) Kanun Tatacara Jenayah," kata hakim itu dan menetapkan 16 Jun untuk sebutan semula kes bagi laporan psikiatri.Mengikut pertuduhan pertama dan kedua, Shahril didakwa secara sedar membuat dan memulakan penghantaran komunikasi yang jelik sifatnya melalui aplikasi Twitter, menggunakan laman profil “SharilSarif39" dengan niat untuk menyakitkan hati orang lain, antara 5.28 pagi dan 5.30 pagi pada 12 Mac lepas.

(Mahkamah memerintahkan Sharil Mohd Sarif, 40, dirujuk ke Hospital Bahagia Ulu Kinta, Perak untuk menjalani pemeriksaan psikiatri/FOTO BERNAMA)

Kedua-dua pautan itu kemudian dibaca di Pejabat Jabatan Siasatan Jenayah Komersial, Bukit Aman, Wangsa Maju, di sini pada 13 Mac lepas, 8.22 malam.Pertuduhan mengikut Seksyen 233(1)(a) Akta Komunikasi dan Multimedia 1998 dan boleh dihukum di bawah Seksyen 233(3) akta sama yang membawa hukuman denda tidak lebih RM50,000 atau penjara maksimum setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas pensabitan.Pada 26 April 2019, Sharil dijatuhi hukuman penjara dua bulan oleh Mahkamah Sesyen di sini selepas mengaku bersalah atas kesalahan menghina Yang di-Pertuan Agong melalui aplikasi Facebook.Tertuduh juga dijatuhi hukuman penjara 10 bulan oleh mahkamah sama pada 6 Julai 2020 kerana kesalahan menghina Yang di-Pertuan Agong dan Raja Permaisuri Agong di laman sosial Instagram. Pada 24 Sept 2021, Sharil dipenjara setahun dan denda RM20,000 oleh Mahkamah Sesyen di sini atas kesalahan menghina Yang di-Pertuan Agong menerusi aplikasi Twitter. - BERNAMA


Tiga individu disyaki terlibat edar dadah ditahan di Taiping

IPOH, 19 Mei - Polis menahan tiga individu termasuk seorang wanita dan merampas 55 ketulan mampat dipercayai ganja seberat 48.446 kilogram (kg) bernilai RM153,260 di Kampung Paya dekat Kamunting, Taiping, pada Rabu lepas.Ketua Polis Perak, Datuk Seri Mohd Yusri Hassan Basri berkata penahanan ketiga-tiga suspek berusia antara 35 dan 39 tahun itu dibuat pasukan Jabatan Siasatan Jenayah Narkotik (JSJN) Bukit Aman dalam beberapa siri serbuan pada 8.15 hingga 11.25 malam."Serbuan dibuat berdasarkan maklumat pengedaran dadah dan kita berjaya menemukan bungkusan mampat yang disyaki mengandungi dadah jenis ganja selepas soal siasat dilakukan. “Jabatan Siasatan Jenayah Narkotik Perak juga menyita tiga kenderaan dan seutas rantai leher dianggarkan bernilai RM67,670, " katanya dalam satu kenyataan hari ini.

(Ketua Polis Perak, Datuk Seri Mohd Yusri Hassan Basri/ BERNAMA)

Mohd Yusri berkata siasatan awal polis mendapati ketiga-tiga suspek aktif menjalankan kegiatan terbabit sejak Jun 2022 dan berdasarkan berat dadah yang dirampas tersebut boleh digunakan oleh 15,700 penagih.Hasil ujian saringan awal air kencing terhadap ketiga-tiga suspek adalah negatif dan mereka tidak mempunyai rekod lampau.Kes disiasat mengikut Seksyen 39B Akta Dadah Berbahaya 1952 dan kesemua suspek direman enam hari bermula semalam bagi membantu siasatan


Pengasas pusat tahfiz mengaku tidak bersalah lakukan amang seksual

MELAKA, 18 Mei - Pengasas sebuah pusat tahfiz mengaku tidak bersalah di Mahkamah Sesyen Ayer Keroh di sini atas lima pertuduhan melakukan amang seksual fizikal dan seks luar tabii terhadap tiga pelajarnya, sejak tahun lepas.Muhammad Firdaous Abdul Rashif, 40, yang merupakan warganegara Singapura dituduh dalam dua prosiding berasingan di hadapan Hakim Darmafikri Abu Adam dan Mohd Sabri Ismail.Beliau didakwa melakukan amang seksual fizikal terhadap tiga pelajarnya, masing-masing berusia 13 tahun 9 bulan, 14 dan 15 tahun di dalam bilik di rumah guru pusat tahfiz berkenaan pada 20 Julai 2022 serta Mac 2023.Pertuduhan adalah di bawah Seksyen 14(a) dan 14(b) Akta Kesalahan Seksual Terhadap Kanak-Kanak 2017 yang memperuntukkan penjara 20 tahun dan boleh dikenakan hukuman sebat. Tertuduh juga didakwa dengan sengaja melakukan persetubuhan yang bertentangan dengan aturan tabii terhadap dua mangsa sama, di lokasi sama pada Mac 2023.Sabit kesalahan, boleh dikenakan hukuman penjara hingga 20 tahun dan sebat mengikut Seksyen 377C Kanun Keseksaan.

Pendakwaan dikendalikan Timbalan Pendakwa Raya Aliff Asraf Anuar Sharuddin, Muhammad Nazrin Ali Rahim dan Puteri Nor Nadia Mohamed Iqbal.Peguam Fahmy Sulaiman yang mewakili tertuduh merayu agar jaminan dibenarkan dengan alasan anak guamnya menanggung dua isteri dan enam anak berusia 1 tahun setengah hingga 13 tahun.Hakim Darmafikri pada penghakimannya membenarkan jaminan sebanyak RM20,000 bagi dua pertuduhan di hadapannya, namun Mohd Sabri tidak membenarkan jaminan bagi pertuduhan di bawah Seksyen 14(b) Akta Kesalahan Seksual Terhadap Kanak-Kanak 2017.Beliau tidak membenarkan jaminan bagi kesalahan amang seksual selepas bersetuju dengan bantahan Muhammad Nazrin bahawa tertuduh pernah didakwa atas kesalahan sama pada 2019 namun masih mengulangi kesalahan sama selepas dilepas tanpa dibebaskan.Mahkamah kemudian menetapkan 19 Jun ini sebagai tarikh sebutan semula kes. - BERNAMA


Suami isteri ditahan proses dadah

IPOH, 18 Mei- Sepasang suami isteri ditahan selepas disyaki menjadikan sebuah rumah di Jelapang sebagai tempat memproses dan membungkus dadah jenis heroin.Penahanan dilakukan sepasukan pegawai dan anggota dari Jabatan Siasatan Jenayah Narkotik, Ibu Pejabat Polis Kontinjen Perak, kira-kira pukul 9.00 malam, 16 Mei lalu.Ketua Polis Perak, Datuk Seri Mohd Yusri Hassan Basri berkata, pemeriksaan yang dijalankan ke atas rumah tersebut menjumpai dadah jenis heroin seberat 21.6 kilogram serta cecair dadah jenis heroin seberat 3.6 kilogram.Nilai rampasan dadah dianggar berjumlah lebih RM210,000."Jabatan Siasatan Jenayah Narkotik Perak telah menyita satu buah kenderaan dan seutas rantai leher bernilai RM36,000."Nilai keseluruhan rampasan dadah dan harta yang disita adalah berjumlah RM246,122."Sindiket ini dipercayai aktif sejak bulan Februari 2023 dan dadah yang dirampas adalah untuk diedarkan di pasaran tempatan negeri Perak.

"Jumlah dadah yang dirampas boleh digunakan oleh anggaran seramai 47,000 orang penagih dadah," katanya.Beliau ditemui pada sidang media di Ibu Pejabat Polis Kontinjen (IPK) Perak, Ipoh.Ujian saringan air kencing mendapati salah seorang suspek positif dadah jenis syabu manakala semakan rekod lampau mendapati kedua-dua suspek tidak mempunyai sebarang rekod jenayah.Kes disiasat di bawah Seksyen 39B Akta Dadah Berbahaya 1952 dan suspek direman tujuh hari bermula semalam hingga 23 Mei bagi membantu siasatan.


Lima lelaki didakwa culik jurujual dapatkan wang tebusan RM1.12 juta

(Lima lelaki didakwa di Mahkamah Majistret hari ini atas pertuduhan menculik seorang jurujual bagimendapatkan wang tebusan beriumlah RM1.12 juta pada April lepas/FOTO BERNAMA)

KUALA LUMPUR, 17 Mei - Lima lelaki didakwa di Mahkamah Majistret di sini, hari ini atas pertuduhan menculik seorang jurujual bagi mendapatkan wang tebusan berjumlah RM1.12 juta, bulan lepas.Suhaimi Mat Zin, 41, Wong Guo Song, 33, Yong Zi Hui, 25, Zulkarnain Ramli, 46, dan Muhammad Azam Hatan, 32, mengangguk faham sebaik pertuduhan terhadap mereka dibacakan di hadapan Majistret Wong Chai Sia.Tiada pengakuan direkodkan daripada kesemua tertuduh kerana kes itu di bawah bidang kuasa Mahkamah Tinggi.Mereka didakwa bersama-sama dengan individu lain yang masih bebas telah didapati menahan, menculik dan mengurung Lau Jia Kin, 39, untuk mendapatkan wang tebusan berjumlah RM1.12 juta di Jalan Mesra Ria, Bandar Sri Petaling di sini pada 10.30 malam, 29 April lepas.

(Lima lelaki didakwa di Mahkamah Majistret hari ini atas pertuduhan menculik seorang jurujual bagi mendapatkan wang tebusan beriumlah RM1.12 juta pada April lepas/FOTO BERNAMA)

Pertuduhan adalah mengikut Seksyen 3 Akta Penculikan 1961 yang membawa hukuman mati atau penjara seumur hidup dan boleh dikenakan sebatan, jika sabit kesalahan.Empat tertuduh iaitu Suhaimi, Wong, Yong dan Zulkarnain masing-masing diwakili peguam Muhammad Ashraff Mohd Diah, Azinuddin Karim, Izzati Yaacop dan Tharamjit Singh manakala Muhammad Azam tidak diwakili peguam manakala pendakwaan dikendalikan Timbalan Pendakwa Raya Sareeka Balakrishnan.Mahkamah kemudian menetapkan 17 Julai untuk sebutan semula kes.- BERNAMA


Curi hampir RM1 juta, tiga sahabat mengaku tidak bersalah

MELAKA 17 Mei - Tiga sahabat mengaku tidak bersalah di Mahkamah Majistret Ayer Keroh di sini atas pertuduhan melakukan pecah masuk ke dalam pejabat dan mencuri wang tunai milik sebuah syarikat bernilai sekitar RM900,000, Februari lepas.Md Halman Lagis, Aszemi Dol dan Musliandee Mustapa Kamal yang masing-masing berusia 43 tahun, dituduh melakukan kesalahan tersebut pada 21 Feb lepas, antara 12 tengah malam hingga 1 pagi.Ketiga-tiga tertuduh bersama dua lagi yang masih bebas, melakukan kesalahan itu di SRT-EON Security Services Sdn Bhd yang beralamat di Jalan TU2, Taman Tasik Utama Ayer Keroh, di sini.Pendakwaan adalah mengikut Seksyen 457 Kanun Keseksaan dibaca bersama Seksyen 109 akta sama kerana bersubahat. Jika sabit kesalahan, tertuduh boleh dipenjara maksimum 14 tahun dan jika kesalahan kali kedua atau seterusnya, boleh dikenakan denda atau sebat.Timbalan Pendakwa Raya J Banusha mencadangkan jaminan RM20,000 dikenakan ke atas setiap tertuduh, namun ketiga-tiga tertuduh yang diwakili peguam dari Yayasan Bantuan Guaman Kebangsaan (YBGK) merayu agar jaminan dikurangkan memandangkan masing-masing hanya bekerja sebagai pemandu lori, pemandu van kesihatan pergigian dan nelayan, selain menanggung keluarga. Majistret Mazana Sinin menetapkan jaminan RM6,000 setiap seorang dengan seorang penjamin dan menetapkan 27 Jun ini sebagai tarikh sebutan semula kes serta lantikan peguam. - BERNAMA


17 individu ditahan atas kesalahan dadah

PONTIAN, 17 Mei- 17 individu ditahan polis atas pelbagai kesalahan berkaitan dadah menerusi 13 serbuan di sini, semalam.Serbuan Ops Bersepadu polis bersama Agensi Anti Dadah Kebangsaan itu dibuat di Benut, Ayer Baloi dan Pekan Nanas.Ketua Polis Daerah Pontian, Supt. Mohammad Shofee Tayib berkata, dadah disyaki syabu anggaran berat kasar 0.40 gram dan heroin anggaran berat kasar 0.75 gram dirampas.

Semua suspek berusia 24 hingga 54 tahun.Seksyen 12(2) Akta Dadah Berbahaya (ADB) 1952, Seksyen 15(1)(a) ADB 1952 dan Seksyen 3(1) Akta Penagih Dadah 1983.


(Datuk Khaw Kok Chin berkata sindiket tersebut mampu mengaut keuntungan sehingga RM3 juta sebulan)

GEORGE TOWN, 16 Mei- Tujuh individu termasuk seorang wanita antara yang ditahan, dipercayai terbabit dengan sindiket judi dalam talian.Kesemua mereka ditahan dalam siri serbuan sekitar negeri Pulau Pinang, bermula Jumaat hingga Ahad lalu.Ketua Polis Negeri, Datuk Khaw Kok Chin berkata sindiket tersebut mampu mengaut keuntungan sehingga RM3 juta sebulan.Lokasi penahanan 5 suspek pertama adalah di sebuah kondominium dekat Bayan Baru yang turut dijadikan pusat panggilan kegiatan tersebut.Suspek yang berperanan sebagai operator menerima upah antara RM1,600 hingga RM2,000 sebulan."Kita lihat dari segi mereka punya pelanggan pemain-pemain ini selain warga Malaysia, turut melibatkan jiran kita. Dari sini mereka menggunakan pelbagai akaun bank."Aliran duit itu akan dipindahkan. Setakat capai RM30,000 dia akan pindahkan ke syarikat yang didaftar. Di sini kita tangkap suspek keenam, kemudian kita buat tangkapan lagi. Jadi kita dapat tujuh orang," kata Khaw kepada media di sini.Antara yang dirampas; 34 buah telefon bimbit, komputer riba, komputer, modem, dan penghala (router) wifi.Turut dirampas; wang tunai sebanyak RM15,200 , lima kereta mewah seperti Toyota Velfire dan Mercedes-Benz serta empat motosikal yang kesemuanya bernilai RM900,000.00.Siasatan juga mendapati, sindiket itu menggunakan aplikasi komunikasi lain seperti Telegram, Whatsapp dan Wechat untuk mempromosi pelbagai permainan perjudian.Kes disiasat di bawah Seksyen 4(1) Akta Rumah Judi Terbuka 1953.

(Sindiket judi dalam talian, tujuh suspek ditahan)


Tipu jual pakaian, suami isteri ditahan KPDN

IPOH, 15 Mei- Sepasang suami isteri ditahan Kementerian Perdagangan Dalam Negeri Dan Kos Sara Hidup (KPDN) kerana menjual pakaian secara dalam talian yang tidak wujud.Ketua Pengarah Penguatkuasa KPDN, Datuk Azman Adam berkata penahanan pasangan tempatan berusia 40-an itu dibuat di Pejabat KPDN cawangan Manjung, Perak, 11 Mei lalu.Jelas beliau, pengadu sebelum itu telah membuat pembelian sepasang baju kurung secara dalam talian setelah melihat tawaran iklan tersebut di laman Facebook.Namun, setelah pembayaran dilakukan, pengadu masih belum menerima baju kurung yang dibeli.Siasatan lanjut pihak KPDN mendapati sejumlah 100 aduan daripada seluruh negara berkaitan penipuan jualan yang dilakukan suspek secara dalam talian.Suspek juga dipercayai telah menerima wang daripada pelanggan melalui akaun bank syarikat mereka membabitkan nilai ratusan ribu ringgit sepanjang pengiklanan di Facebook.Kedua-dua suspek dihadapkan ke Mahkamah Majistret Manjung bagi tujuan permohonan reman selama empat hari bermula 12 Mei lalu bagi membantu siasatan.Kes disiasat di bawah Seksyen 6 Akta Perlindungan Pengguna 1999 (Akta 599) serta Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

(Menurut polis, pasangan suami isteri itu dilapor menerima sejumlah 100 aduan membabitkannilai ratusan ribu ringgit)


Pemandu, kelindan ditahan seleweng diesel bersubsidi

ALOR SETAR, 16 Mei - Seorang pemandu dan kelindan lori ditahan kerana disyaki menyeleweng minyak diesel bersubsidi di stesen minyak di Kampung Teluk Bagan Alor Setar, semalam.Penahanan dibuat menerusi Ops Tiris oleh Pasukan Polis Marin Langkawi.Pengarah Kementerian Perdagangan Dalam Negeri dan Kos Sara Hidup (KPDN) Kedah, Affendi Rajini Kanth berkata pemeriksaan telah menemui kira-kira 2,000 liter minyak diesel bernilai RM4,300 dalam tangki yang telah diubahsuai.

"Susulan itu sebuah lori berpendaftaran nombor tempatan termasuk satu unit mesin pam minyak dan tiga unit hos paip, disita," kata Affendi menerusi kenyataan.Beliau berkata, nilai keseluruhan rampasan adalah berjumlah RM20,200.Kes disiasat megikut Seksyen 21 Akta Kawalan Bekalan 1961 dan dibaca bersama Peraturan 3 (1) Peraturan-Peraturan Kawalan Bekalan 1974.


Dera bayi, wanita berusia 21 tahun ditahan

JOHOR BAHRU, 16 Mei - Seorang wanita berusia 21 tahun ditahan awal pagi tadi bagi membantu siasatan berhubung kes mendera bayi di sebuah taska di Mutiara Rini, di sini.Ketua Polis Johor, Datuk Kamarul Zaman Mamat berkata pihaknya mengesan dua video yang tular di media sosial berdurasi 48 dan 39 saat menunjukkan suspek sedang mengasari bayi.

Hasil siasatan mendapati, mangsa tersebut merupakan dua bayi iaitu perempuan dan lelaki berusia 11 serta sembilan bulan.

Katanya, taska itu juga tidak memiliki lesen pengoperasian yang sah.Permohonan reman akan dibuat pada hari ini di Mahkamah Johor Bahru dan kes disiasat mengikut Seksyen 31(1)(A) Akta Kanak-Kanak 2001.


Ibu didakwa amang seksual dua anak lelaki, arah rakaman pornografi

KLANG, 15 Mei - Seorang ibu mengaku tidak bersalah di Mahkamah Sesyen di sini hari ini atas tiga pertuduhan melakukan amang seksual fizikal terhadap dua anak lelakinya, masing-masing berusia 12 dan 14 tahun ketika kejadian pada November tahun lepas.Tertuduh yang berusia 33 tahun didakwa sebagai seorang wanita yang mempunyai hubungan amanah iaitu ibu kandung telah melakukan perbuatan tersebut ke atas dua anaknya di kediaman mereka di sebuah pangsapuri di Puncak Alam pada 8 malam.Dia didakwa mengikut Seksyen 14(a) dan 14(b) Akta Kesalahan-Kesalahan Seksual Terhadap Kanak-Kanak 2017 yang memperuntukkan penjara maksimum 20 tahun dan boleh dikenakan sebat, jika sabit kesalahan.Ibu kepada lima orang anak itu turut mengaku tidak bersalah atas satu pertuduhan telah mengarahkan pembuatan pornografi kanak-kanak dalam bentuk video di sebuah hotel di Sungai Buloh, antara 17 dan 18 Feb 2022.Bagi perbuatan itu, dia didakwa mengikut Seksyen 5 Akta Kesalahan-Kesalahan Seksual Terhadap Kanak-Kanak 2017 yang jika sabit kesalahan dipenjara sehingga 20 tahun dan tidak kurang daripada enam sebatan.

Sementara itu, seorang penarik kereta, Haddad Mohd Radhi, 22, yang merupakan kenalan tertuduh wanita itu, didakwa dengan sengaja melakukan amang seksual fizikal terhadap seorang kanak-kanak perempuan berusia 15 tahun ketika kejadian di hotel dan tarikh sama mengikut Seksyen 14(a) Akta Kesalahan Seksual Terhadap Kanak-Kanak 2017.Terdahulu, selepas prosiding, wanita itu dilihat tidak dapat menahan kesedihan ketika ibunya di galeri awam datang menghampirinya di kandang tertuduh.Hakim Syafeera Mohd Said tidak menawarkan sebarang jaminan kepada wanita itu manakala Haddad dibenarkan ikat jamin RM15,000 dengan seorang penjamin serta syarat tambahan perlu melaporkan diri di balai polis berdekatan pada 1 hari bulan setiap bulan dan dilarang mendekati mangsa.Mahkamah menetapkan sebutan kes pada 26 Jun untuk tertuduh wanita dan 14 Jun bagi Haddad.Pendakwaan dikendalikan Timbalan Pendakwa Raya Nurul Izzati Mohamad dan Nur Ayuni Jamri manakala Haddad diwakili peguam Mohd Azali Ibrahim dan ibu tersebut tidak diwakili peguam.- BERNAMA


Seleweng bahan api: Seorang lelaki ditahan, lori disita

ALOR SETAR, 15 Mei- Perbuatan mencurigakan seorang pemandu lori mengisi diesel dalam kuantiti yang banyak di Lebuhraya Sultan Abdul Halim, membongkar kegiatan penyelewengan bahan api itu.Lelaki berusia 52 tahun itu ditahan polis dan kes diserahkan kepada Kementerian Perdagangan Dalam Negeri dan Kos Sara Hidup Negeri Kedah (KPDN) Kedah untuk siasatan lanjut.Pengarah KPDN Kedah, Affendi Rajini Kanth berkata, hasil pemeriksaan lanjut terhadap lori berkenaan telah menemui tangki tambahan. Minyak diesel dalam anggaran 1,500 liter dengan nilai rampasan dianggarkan sebanyak RM3255 disita. Turut disita, lori bernombor pendaftaran tempatan bagi tujuan siasatan lanjut dan anggaran keseluruhan rampasan adalah sebanyak RM9255. Kes disiasat dibawah Seksyen 21 Akta Kawalan Bekalan 1961 dan dibaca bersama Peraturan 3 (1) Peraturan-Peraturan Kawalan Bekalan 1974. Siasatan turut dijalankan terhadap stesen minyak berkenaan di bawah Peraturan 21 Peraturan-Peraturan Kawalan Bekalan 1974.

(Hasil pemeriksaan lanjut terhadap lori berkenaan telah menemui tangki tambahan)


Polis terima laporan restoran dilempar objek seperti bom

(Suspek melempar objek dipercayai bom di Johor Bahru pada Sabtu/IG act431_1415)

JOHOR BAHRU, 15 Mei- Polis menerima laporan mengenai kerosakan sebuah restoran akibat dilempar objek seperti bom di Jalan Abdul Samad, di sini pada Sabtu lalu.Ketua Polis Daerah Johor Bahru Selatan, Asisten Komisioner Raub Selamat berkata, pemilik restoran berusia 35 tahun membuat laporan polis selepas mendengar bunyi letupan kuat yang menyebabkan empat cermin tingkap restoran pecah."Kejadian sekitar pukul 4.15 pagi itu tular di media sosial menerusi dua video berdurasi satu minit yang dimuat naik akaun Instagram act431_1415, memaparkan seorang suspek keluar dari sebuah kereta berwarna gelap dan melempar objek terbabit," katanya dalam satu kenyataan.Ujar beliau, insiden tidak melibatkan sebarang kemalangan jiwa.Punca kejadian sedang disiasat dan kes dijalankan mengikut Seksyen 435 Kanun Keseksaan."Orang ramai yang mempunyai sebarang maklumat berkaitan kejadian boleh hubungi talian hotline Ibu Pejabat Daerah (IPD) Johor Bahru Selatan 07-218 2323 atau pegawai penyiasat, Inspektor Nik Mohamad Amirul Fikrie di talian 011-359 2900," katanya.

(Letupan menyebabkan sebuah restoran mengalami kerosakan di Johor Bahrupada Sabtu/IG act431_1415)


Cubaan seludup diesel gagal, tangki kenderaan diubah suai

ALOR SETAR, 13 Mei- Cubaan seorang lelaki warga Thailand menyeludup minyak diesel bersubsidi melalui sebuah kenderaan pacuan empat roda gagal apabila suspek ditahan dalam satu pemeriksaan sekatan jalan raya di Durian Burung, semalam.Pengarah Pejabat Kementerian Perdagangan Dalam Negeri dan Kos Sara Hidup (KPDN) Kedah, Affendi Rajini Khan berkata lelaki ditahan itu bersama kenderaan bernombor pendaftaran Thailand dengan diesel dipercayai diseleweng ditemui dalam tangki yang diubah suai.Affendi menerusi kenyataan hari ini berkata kes tersebut diserahkan oleh pasukan Risik Kompeni D, Batalion 1 Bukit Kayu Hitam.Minyak diesel yang cuba diseleweng dianggarkan sebanyak 150 liter dengan nilai anggaran RM323.Nilai rampasan keseluruhan kira-kira RM40,323.Suspek ditahan di lokap Ibu Pejabat Polis Jitra sementara menunggu proses remanKes disiasat dibawah Seksyen 21 Akta Kawalan Bekalan 1961 dan dibaca bersama Peraturan 3 (1) Peraturan-Peraturan Kawalan Bekalan 1974.

(Tangki kenderaan yang diubah suai bagi tujuan penyeludupan minyak diesel)


Bicara kes AMLA Rosmah ditangguh ke Ogos

(Datin Seri Rosmah Mansor ketika meninggalkan mahkamah)

KUALA LUMPUR, 12 Mei- Mahkamah Tinggi hari ini menangguhkan perbicaraan kes Datin Seri Rosmah Mansor terhadap 17 tuduhan pengubahan wang haram RM7.1 juta dan pengelakan cukai kepada 24 Ogos ini. Ia susulan representasi difailkan isteri Datuk Seri Najib Razak itu bagi menggugurkan pertuduhan berkenaan.Hakim Mahkamah Tinggi, K Muniandy, membuat keputusan itu bagi memberi masa kepada pihak pendakwaan untuk mempertimbangkan representasi terbabit.Jaminan terhadap tertuduh dilanjutkan dan jika representasi itu diterima ia perlu diberitahu kepada mahkamah.Peguam bela Rosmah, Datuk Geethan Ram Vincent, berkata representasi itu diserahkan kepada Jabatan Peguam Negara pada 3 Mei lalu.Sementara itu, Timbalan Pendakwa Raya, Ahmad Akram Gharib, berkata pihaknya memerlukan sekurang-kurangnya dua bulan untuk menyediakan laporan kepada pihak atasan susulan representasi difailkan.Katanya, kajian perlu dibuat berhubung isu perundangan serius diketengahkan dalam representasi yang rumit dan ada fakta baharu.Tarikh ditetapkan untuk bicara sebelum ini iaitu 28 dan 30 Jun, 6, 7, 28 dan 31 Julai, 1, 2, dan 11 Ogos dilapangkan, bicara akan mula 24 Ogos.

(Datin Seri Rosmah Mansor ketika tiba di perkarangan mahkamah)


Najib masih diwadkan, perbicaraan 1MDB ditangguh

KUALA LUMPUR, 11 Mei - Perbicaraan Datuk Seri Najib Tun Razak berhubung kes penyelewengan dana 1Malaysia Development Berhad (1MDB) di Mahkamah Tinggi di sini ditangguhkan hari ini setelah bekas perdana menteri itu masih menerima rawatan di wad kerana masalah cirit-birit.Hakim Mahkamah Rayuan Datuk Collin Lawrence Sequerah, yang bersidang sebagai Hakim Mahkamah Tinggi, membuat keputusan itu selepas Pakar Perubatan Klinikal Hospital Kuala Lumpur Dr Mohd Fadhli Zil Ikram Karim memberi penjelasan mengenai keadaan kesihatan Najib semasa prosiding hari ini.Mohd Fadhli ketika disoal Timbalan Pendakwa Raya Ahmad Akram Gharib berkata beliau telah memeriksa Najib semasa menjalankan tugas pada 7.20 pagi tadi. Najib dimasukkan ke hospital pada Selasa.“Apabila saya memeriksa Datuk Seri Najib, beliau mengadu masih mengalami cirit-birit dan hasil pemeriksaan mendapati beliau masih mengalami cirit-birit.“Kami meneruskan pemantauan dan tekanan darahnya stabil. Bagaimanapun, disebabkan cirit-birit, beliau menunjukkan tanda-tanda berisiko tinggi mengalami dehidrasi. Kami perlu menahannya di wad untuk infusi garam intravena (IV) bagi menghidrat semula dan memantaunya,” kata beliau.

Menjawab soalan Ahmad Akram, Mohd Fadhli berkata selepas berunding dengan pegawai atasannya, mereka membuat kesimpulan bahawa Najib tidak sihat untuk hadir ke mahkamah bagi perbicaraan kes 1MDB kerana perlu dipantau dan diwadkan untuk infusi IV secara berterusan.Najib telah diberi cuti sakit selama sehari.Perbicaraan dijadualkan bersambung pada 21 Jun.Najib, 70, menghadapi empat pertuduhan menggunakan kedudukannya untuk mendapatkan rasuah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama. - BERNAMA


Bicara Ebit Lew: 436 keping gambar diperoleh daripada telefon bimbit

TENOM, 11 Mei - Saksi ketujuh perbicaraan kes pendakwah Ebit Irawan Ibrahim Lew atau Ebit Lew memberitahu Mahkamah Majistret di sini bahawa sebanyak 436 keping gambar telah diperoleh daripada sebuah telefon bimbit jenama Samsung Galaxy A31 berkaitan kes itu yang dihantar ke makmal forensik Polis Diraja Malaysia (PDRM).Juruanalisis Kanan Audio Video PDRM ASP Latifah Abdul Aziz, 43, berkata selain gambar itu, terdapat empat rakaman video dan 219 gambar tangkap layar juga diperoleh daripada telefon bimbit berkenaan.Latifah berkata telefon bimbit yang disimpan dalam sampul surat berwarna putih itu telah dihantar ke makmal forensik PDRM Cheras Selangor pada 9 Ogos 2021 kira-kira 3.20 petang iaitu tempat beliau bertugas.Setelah menerima telefon bimbit itu, beliau telah membuat pemeriksaan fizikal bagi memastikan telefon itu tiada kerosakan dan berfungsi dengan baik sebelum membuat analisis terhadap telefon bimbit itu pada tarikh yang sama."Saya menjalankan proses 'extraction' ke atas barang kes (telefon bimbit) dengan menggunakan perisian XRY dan mengenal pasti data yang diperlukan oleh pegawai penyiasat," katanya dalam pemeriksaan utama oleh Timbalan Pendakwa Raya Nor Azizah Mohamad hari ini.

Latifah berkata beliau mengambil masa kira-kira tiga jam untuk membuat analisa kandungan yang terdapat dalam telefon bimbit itu sebelum menyalin data yang diperoleh itu ke dalam dua cakera padat PDRM yang dilengkapi dengan ciri-ciri keselamatan.Katanya satu CD itu tersimpan 436 gambar berserta empat rakaman video manakala satu CD lagi adalah 219 gambar tangkap layar daripada aplikasi WhatsApp.Dalam pemeriksaan utama oleh Timbalan Pendakwa Raya Zahida Zakaria, Latifah juga turut memberitahu bahawa hasil pemerhatiannya mendapati bahawa empat video yang ditayangkan dalam mahkamah pada hari ini tidak mengalami sebarang pengubahsuaian.Hal ini kerana keempat-empat video daripada telefon bimbit yang dimainkan itu bergerak secara 'frame by frame' kerana video yang telah diubah suai akan mengalami satu situasi yang dikenali sebagai 'jumping'. Lew, 37, berdepan 11 pertuduhan, antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun 2021.Pertuduhan mengikut Seksyen 509 Kanun Keseksaan itu membawa hukuman maksimum penjara lima tahun atau denda atau kedua-duanya, jika sabit kesalahan.Perbicaraan bersambung esok.- BERNAMA

BERITA BERKAITANEbit Lew akan didakwa di Mahkamah Tenom pagi iniEbit Lew didakwa atas 11 pertuduhan gangguan seksualBicara kes gangguan seksual Ebit Lew esokSaksi kali pertama lihat gambar lucah didakwa dihantar pengadu kepada Ebit LewBicara Ebit Lew: Polis rampas telefon bimbit Firdaus Wong


Keputusan rayuan remaja bunuh penghuni pusat tahfiz pada 14 Julai

PUTRAJAYA, 11 Mei- Mahkamah Rayuan menetapkan 14 Julai ini untuk menyampaikan keputusannya terhadap rayuan seorang remaja yang didapati bersalah membunuh 23 orang dalam kebakaran di Pusat Tahfiz Darul Quran Ittifaqiyah pada 2017.Panel tiga hakim terdiri daripada Hakim Datuk Abu Bakar Jais, Datuk Che Mohd Ruzima Ghazali dan Datuk See Mee Chun juga akan memberi keputusan pada hari yang sama berhubung rayuan pihak pendakwaan terhadap pembebasan seorang lagi remaja bagi pertuduhan itu tanpa mengarahkannya membela diri.Abu Bakar yang mengetuai panel itu berkata mereka tidak bersedia untuk memberikan keputusan itu hari ini kerana perlu meneliti penghujahan lisan dan bertulis yang dikemukakan oleh pihak pendakwaan dan pembelaan.Sebelum itu, panel mendengar hujahan daripada Timbalan Pendakwa Raya How May Ling dan peguam Haijan Omar berhubung rayuan pihak pendakwaan terhadap keputusan Mahkamah Tinggi yang membebaskan dan melepaskan remaja kedua, berusia 22 tahun, atas kesalahan itu tanpa memanggilnya membela diri.Rayuan remaja pertama terhadap keputusan Mahkamah Tinggi pada 17 Ogos 2020 yang mendapatinya bersalah terhadap kesalahan itu dan memerintahkannya ditahan di penjara selama diperkenankan Yang-di-Pertuan Agong, didengar pada 9 Mac lepas.Mengikut pertuduhan, kedua-dua remaja berusia 16 tahun itu ketika kejadian, bersama seorang lagi individu tidak dikenali, didakwa membunuh dan menyebabkan kematian 23 orang yang menghuni pusat tahfiz di Jalan Keramat Hujung, Kampung Datuk Keramat, Wangsa Maju di sini, antara pukul 4.15 pagi dan 6.45 pagi pada 14 September 2017.Terdahulu, semasa prosiding hari ini, How dalam hujahnya menggesa mahkamah supaya memerintahkan remaja kedua membela diri atas pertuduhan itu.Beliau berkata adalah mustahil bagi seorang individu menyebabkan kebakaran di sekolah itu kerana terdapat dua tong gas seberat 14 kilogram (kg) setiap satu dibawa dari tingkat bawah sekolah ke tingkat dua melalui tangga.Beliau berkata satu tong gas diletakkan secara melintang di pintu manakala satu lagi secara menegak dan petrol disimbah ke pintu serta api dinyalakan.

"Mustahil untuk seorang (melakukannya), ia dilakukan oleh dua orang," katanya sambil menambah bahawa secara fizikal orang kedua ialah responden (remaja kedua).Beliau berkata bukti mengikut keadaan menunjukkan terdapat empat individu iaitu remaja pertama dan kedua serta dua lagi lelaki yang bersaudara dilihat di belakang sekolah tahfiz itu.How berkata remaja pertama dan seorang lagi individu tidak dikenali telah memasuki pusat tahfiz dengan memanjat pagar belakang pusat berkenaan.Beliau berkata berdasarkan rakaman kamera litar tertutup (CCTV) dan susuk tubuh remaja kedua yang bertubuh kecil dan kurus, remaja kedua mampu melalui celah kecil pagar dawai duri untuk masuk ke perkarangan sekolah berbanding dua beradik yang gempal.Sementara itu, Haijan yang mewakili kedua-dua remaja itu berkata tiada pengecaman positif bahawa remaja kedua itu telah memasuki sekolah tersebut, dan menambah mereka tidak boleh mengetepikan bahawa dua beradik itu memasuki sekolah tersebut.Beliau berkata tiada bukti menunjukkan remaja kedua terbabit dalam jenayah itu dan remaja itu tidak sepatutnya dipanggil membela diri. -BERNAMA


Tiga lelaki ditahan miliki senjata api, dadah

(Tiga suspek ditahan polis di Kota Tinggi, Johor)

KOTA TINGGI, 10 Mei- Tiga lelaki warga tempatan ditahan polis bersama empat laras senjata api dalam dua serbuan di Felda Adela dan Felda Tunggal, di sini, Johor, awal pagi tadi.

Ketiga-tiga suspek berusia 33 hingga 39 tahun ditangkap ketika berada dalam keadaan mencurigakan berhampiran sebuah masjid, sekitar pukul 1.00 pagi.Ketua Polis Johor, Datuk Kamarul Zaman Mamat berkata, pihaknya turut merampas peluru penabur pelbagai jenama, dadah jenis ganja seberat 0.9 gram dan eramin 5 seberat 0.44 gram, empat butir peluru 9 milimeter (mm), sebilah pisau, selaras senapang patah, dua laras senapang angin dan 10 biji guli.Siasatan awal mendapati dua suspek mempunyai rekod kes jenayah dan dadah, manakala seorang lagi suspek berstatus dikehendaki polis berkaitan kes jenayah tahun 2016.Saringan ujian air kencing juga mendapati ketiga-tiga suspek positif dadah jenis methamphetamine dan THC.Ketiga-tiga suspek direman sehingga 12 Mei ini.Kes disiasat mengikut Seksyen 8 Akta Senjata Api 1960, Seksyen 36 Akta Senjata Api 1960, Seksyen 6 (1) Akta Bahan Kakisan Letupan dan Senjata Bahaya 1958, Seksyen 6 Akta Dadah Berbahaya 1962, dan Seksyen 12 (2) Akta Dadah Berbahaya 1952.

(Antara senjata api yang dirampas polis di Kota Tinggi, Johor)


Kanak-kanak enam tahun pandu kereta sehingga kemalangan di Langkawi

(Tular video kanak-kanak lelaki berusia enam tahun dikesan memandu sejauh kira-kira 2.5 kilometer sebelum terbabit dalam kemalangan)

LANGKAWI, 10 Mei - Seorang kanak-kanak lelaki berusia enam tahun dikesan memandu sebuah kereta sejauh kira-kira 2.5 kilometer sebelum terbabit dalam kemalangan selepas melanggar tiang lampu dalam kejadian di Langkawi, malam tadi.Ketua Polis Daerah Langkawi, ACP Shariman Ashari berkata kanak-kanak itu bagaimanapun hanya mengalami kecederaan ringan di bahagian dagu dalam kemalangan yang berlaku di Jalan Bukit Tangga kira-kira 11 malam itu.Beliau berkata kenderaan yang dipandu kanak-kanak terbabit turut dinaiki adik lelakinya berusia tiga tahun yang tidak mengalami kecederaan dalam kemalangan itu."Polis menerima panggilan daripada orang awam pada pukul 11.15 malam berhubung kejadian sebuah kereta jenis Toyota Vios terbabas dan melangar tiang lampu di tepi jalan.“Kereta itu dipandu oleh kanak-kanak lelaki berusia enam tahun dan dinaiki seorang penumpang yang merupakan adiknya yang berusia tiga tahun. Kanak-kanak berusia enam tahun itu luka di bahagian dagu manakala adiknya tidak mengalami sebarang kecederaan,” katanya dalam kenyataan hari ini.

(Ketua Polis Daerah Langkawi, ACP Shariman Ashari/ BERNAMA)

Siasatan awal mendapati kanak-kanak itu telah memandu kereta berkenaan dari rumah mereka di Kampung Padang Mengkuang tanpa pengetahuan ibu bapanya sebelum kenderaan itu hilang kawalan dan terbabas ke tepi jalan."Ketika di rumah, ibu kanak-kanak tersebut ada bersama dengan anak-anaknya, manakala bapa mereka sedang tidur. Wanita terbabit kemudian telah ke bilik air dan selepas keluar dari bilik air dia mendapati anak-anaknya tiada di dalam rumah," katanya.Shariman berkata kes berkenaan sedang disiasat di bawah Seksyen 42 Akta Pengangkutan Jalan 1987 dan Seksyen 31(1)(a) Akta Kanak-Kanak 2001.


Datuk Seri didakwa minta, terima rasuah RM15 juta

KUALA LUMPUR, 10 Mei - Seorang pengarah syarikat bergelar Datuk Seri didakwa di Mahkamah Sesyen di sini, atas pertuduhan meminta dan menerima rasuah berjumlah RM15 juta bagi mendapatkan projek agensi di bawah Kementerian Dalam Negeri (KDN) pada 2021.Tertuduh, Datuk Seri Sim Choo Thiam, 54, bagaimanapun mengaku tidak bersalah selepas pertuduhan dibacakan terhadapnya di hadapan Hakim Rozina Ayob.Bagi pertuduhan pertama, Choo Thiam didakwa meminta suapan wang berjumlah RM15 juta daripada Pengarah Urusan Asia Coding Centre Sdn Bhd, Hep Kim Hong melalui Syed Abu Zafran Syed Ahmad pada Jun 2021.Ini sebagai dorongan untuk seorang pegawai badan awam iaitu Datuk Seri Hamzah Zainudin yang juga Menteri Dalam Negeri ketika itu untuk membantu syarikat itu mendapatkan apa-apa projek milik agensi di bawah KDN pada Jun 2021.Bagi tiga lagi pertuduhan, beliau didakwa menerima rasuah masing-masing berjumlah RM3.5 juta, RM5.5 juta dan RM6 juta daripada Kim Hong sebagai dorongan untuk Hamzah membantu mendapatkan projek milik agensi di bawah KDN antara 19 hingga 30 Julai 2021.Semua empat pertuduhan berkenaan dilakukan di Solaris Dutamas, Jalan Dutamas 1.

Choo Tiam didakwa mengikut Seksyen 16(a)(B) Akta Suruhanjaya Pencegahan Rasuah Malaysia 2009 (Akta 694) yang boleh dihukum di bawah Seksyen 24(1) akta sama.Jika sabit kesalahan, beliau boleh dipenjara tidak melebihi 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi.Timbalan Pendakwa Raya Ahmad Akram Gharib berkata jika mahkamah membenarkan tertuduh diikat jamin, pendakwaan mencadangkan jaminan RM1 juta dengan seorang penjamin berserta syarat tambahan pasport tertuduh diserahkan kepada mahkamah selain melaporkan diri sebulan sekali di pejabat SPRM Kuala Lumpur.Peguam Low Wei Loke yang mewakili tertuduh tidak membantah syarat tambahan dan wang jaminan yang dicadangkan oleh pihak pendakwaan serta memberitahu mahkamah anak guamnya akan membayar wang jaminan itu hari ini.Hakim Rozina Ayob membenarkan tertuduh diikat jamin RM1 juta dengan seorang penjamin bagi keempat-empat pertuduhan berserta syarat tambahan dikemukakan pendakwaan selain tertuduh turut disenarai hitam dari ke luar negara kecuali dengan kebenaran mahkamah sehingga pelupusan kes.Mahkamah menetapkan 14 Jun untuk sebutan semula kes.


Lelaki warga asing ditahan berkelakuan jelik di tempat ambil wuduk di BSI

JOHOR BAHRU, 10 Mei- Seorang lelaki warga asing ditahan selepas disyaki berkelakuan jelik di tempat mengambil wuduk di Kompleks Kastam, Imigresen dan Kuarantin (CIQ) Bangunan Sultan Iskandar (BSI), di sini, semalam.Ketua Polis Johor Datuk Kamarul Zaman Mamat berkata lelaki berusia 69 tahun itu ditahan sejurus kejadian selepas mendapat laporan pada pukul 4.36 petang."Hasil siasatan mendapati lelaki berkenaan tidak mempunyai rekod lampau dan saringan air kencing negatif," kata beliau dalam satu kenyataan, malam tadi.Kamarul Zaman berkata, permohonan reman akan dibuat esok di Mahkamah Johor Bahru dan kes disiasat di bawah Seksyen 295 Kanun Keseksaan.Jika sabit kesalahan boleh dipenjara dua tahun atau denda atau kedua-duanya, kata beliau.

(Ketua Polis Johor Datuk Kamarul Zaman Mamat / FOTO BERNAMA)

Justeru, beliau berkata orang ramai dinasihati agar tidak melakukan perbuatan yang boleh menimbulkan suasana yang tidak baik dan mengganggu-gugat ketenteraman awam.Terdahulu, tular sebuah video berdurasi 10 saat menunjukkan seorang lelaki berdiri di tempat mengambil wuduk, dipercayai sedang membuang air kecil sebelum ditegur seorang lelaki lain mengenai perbuatannya itu. -BERNAMA


Mahkamah pinda pertuduhan, dua lelaki terlepas hukuman gantung

IPOH, 9 Mei- Mahkamah Tinggi Ipoh meminda pertuduhan membunuh dilakukan dua sahabat ke atas seorang lelaki tiga tahun lalu kepada membunuh tanpa niat sekali gus menyaksikan kedua-duanya terlepas hukuman gantung.Keputusan dibuat Hakim Bhupindar Singh Gurcharan Singh Preet, yang kemudian menjatuhkan hukuman penjara lima tahun ke atas Muhammad Iman Divaharan Abdullah dan GS Suria Sekaran.Pihak mahkamah memutuskan pertuduhan di bawah Seksyen 302 Kanun Keseksaan diturunkan kepada Seksyen 304(b) kanun yang sama pada peringkat penutupan pembelaan.Mengikut pertuduhan, kedua-dua tertuduh didakwa mencapat niat bersama telah menyebabkan kematian kepada Ling Hua Chai, 47 tahun, dengan mengetahui perbuatan itu mungkin menyebabkan kematian.Kesalahan dilakukan di hadapan sebuah premis karaoke di Seri Manjung, Perak, antara pukul 11.30 malam, 7 Mac 2020 hingga 12.20 pagi, 8 Mac 2020.

(Tertuduh diiringi polis ke Mahkamah Tinggi Ipoh untuk perbicaraan)

Pendakwaan dikendalikan Timbalan Pendakwa Raya, Khazrin Haffiz Khalil dan Nasrul Hadi Abd Ghani manakala kedua-dua tertuduh diwakili peguam Charan Singh dan Tun Mohamad Ammar Aziz.Hukuman penjara ditetapkan dari tarikh tertuduh ditangkap iaitu pada 8 Mac 2020.


Kes buli pelatih TUDM: Polis rekod lebih 10 keterangan individu

KUANTAN, 9 Mei - Lebih 10 individu dipanggil memberi keterangan bagi tujuan siasatan berhubung dakwaan buli pelatih Tentera Udara Diraja Malaysia (TUDM) di Pangkalan Udara di Pangkalan Udara Kuantan di sini, pada 12 April lalu.Ketua Polis Pahang, Datuk Seri Ramli Mohamed Yoosuf berkata, ia termasuk lima pelatih yang mendakwa menjadi mangsa, selain enam pelatih yang didakwa terlibat dalam kes memukul pelatih tersebut.Ramli berkata, siasatan berhubung kes tersebut masih berjalan termasuk memanggil sebanyak mungkin saksi dalam kalangan pelatih dan penyelia bagi membantu siasatan."Mereka dipanggil memberi keterangan sebaik sahaja pihak kami menerima laporan. Setakat ini, tiada tangkapan dibuat dan siasatan masih berjalan dengan semua pihak termasuk TUDM memberikan kerjasama yang baik. "Siasatan dijangka tidak mengambil masa yang lama dan diselesaikan dalam masa terdekat sebelum dirujuk kepada Timbalan Pendakwa Raya untuk tindakan selanjutnya."Setakat ini, semua enam suspek yang didakwa terlibat belum ditahan sebaliknya hanya dipanggil untuk memberi keterangan," katanya dalam sidang media selepas Perhimpunan Khas sempena pertukaran Ketua Polis Pahang, di Ibu Pejabat Polis Kontinjen (IPK) Pahang, di sini, hari ini

Katanya, siasatan dilakukan mengikut Seksyen 323 Kanun Keseksaan iaitu menyebabkan kecederaan dengan sengaja.Beliau turut mengingatkan agar gejala buli tidak menjadi budaya dalam kawasan latihan."Kita nak ingatkan kepada semua pihak yang diberi kuasa terutama dalam konteks pusat latihan supaya perkara seperti ini dapat dibendung."Kadang-kadang wujud persepsi bahawa benda seperti ini adalah satu ciri atau karakteristik yang menjadi budaya," katanya.Sebelum ini media melaporkan lima pelatih kursus TUDM dipukul anggota senior didakwa menjadi mangsa buli di pangkalan udara.Keluarga seorang daripada mangsa mendedahkan kejadian itu dengan membuat laporan polis serta memuat naik ke media sosial Twitter.


Sindiket edar dadah tumpas, rampasan bernilai lebih RM370,000

GEORGE TOWN, 8 Mei- Polis Pulau Pinang berjaya menumpaskan sindiket pengedaran dadah selepas menahan sembilan individu yang dipercayai terlibat dengan kegiatan itu.Kesemua suspek terdiri daripada lima lelaki dan dua wanita warga asing serta dua lelaki tempatan berusia antara 22 hingga 46 tahun.Ketua polis negeri, Datuk Mohd Shuhaily Mohd Zain berkata kesemua mereka yang terdiri daripada dua kumpulan sindiket berbeza ditahan di beberapa lokasi membabitkan kawasan Ayer Itam, George Town dan Permatang Pauh.Hasil serbuan polis berjaya merampas pelbagai jenis dadah seperti 47kg dipercayai ketulan mampat ganja, 1.8kg Heroin, 613.3 gram serbuk dadah MDMA, 423.48 gram syabu, 215.62 gram pil Ekstasi dan 95.95 gram pil Eramin Five."Hasil risikan, sindiket ini telah bergiat aktif sejak awal 2022. Dadah yang dirampas boleh menampung penggunaan 99, 235 penagih," kata Shuhaily dalam sidang media hari ini.Kesemua dadah yang dirampas dianggarkan bernilai lebih RM270,000.Turut disita, dua buah kereta dan dua motosikal, pelbagai barang kemas dan wang tunai.Jumlah keseluruhan nilai rampasan dan sitaan melibatkan lebih RM370,000.Dua daripada mereka didapati positif dadah dan kesemua suspek direman bagi membantu siasatan.Kes disiasat mengikut Seksyen 39B akta Dadah Berbahaya 1952.

(Ketua Polis Pulau Pinang, Datuk Mohd Shuhaily Mohd Zain)

Dalam pada itu, polis turut menahan empat individu yang dipercayai terlibat dengan kegiatan mengugut peminjam wang, untuk menuntut bayaran hutang dengan membakar kenderaan.Bagaimanapun, siasatan lanjut mendapati kesemua suspek yang juga peminjam yang gagal melangsaikan hutang dengan sindiket terbabit telah direkrut melakukan jenayah tersebut.Kadar upah akan ditentukan melalui kerja yang dilakukan, mencecah ratusan ringgit.Polis turut merampas pemetik api, pen marker, kertas A4, resit bukti pembelian minyak di stesen minyak dan juga rantai kunci.Dua daripada suspek mempunyai rekod jenayah lampau.Kes disiasat mengikut seksyen 5 ( 2) Akta Pemberi Pinjam Wang ( APPW) 1951 dan Seksyen 435 Kanun Keseksaan.


Wanita disyaki muat naik video hasutan terhadap Sultan Perak direman 4 hari

KUALA LUMPUR, 6 Mei- Wanita yang ditahan polis kerana disyaki memuat naik video berunsur hasutan terhadap Sultan Perak di media sosial, direman empat hari mulai hari ini.Setiausaha Polis Diraja Malaysia, Datuk Noorsiah Saaduddin berkata, suspek berusia 34 tahun yang ditahan polis di Klang semalam direman di bawah Seksyen 117 Kanun Tatacara Jenayah.“Kes berkenaan dikendalikan oleh Unit Siasatan Jenayah Terkelas, Bahagian D5, Jabatan Siasatan Jenayah Bukit Aman,” katanya dalam kenyataan hari ini.

VIdeo berkenaan disyaki dimuat naik suspek melalui akaun TikTok @ijaheartfarizahwhitenew, Isnin lepas.


Tembak mati rakan disangka kijang, lelaki dihukum penjara 12 bulan, denda RM2,000

JEMPOL, 5 Mei- Lelaki yang didakwa menembak mati rakannya kerana disangka kijang di kawasan hutan Muka Sauk, Jelebu, April lalu, dihukum penjara 12 bulan dan denda RM2,000 oleh Mahkamah Majistret Bahau, hari ini.Majistret Norshazwani Ishak menjatuhkan hukuman itu ke atas Amran Abd Razak, 51, yang mengaku bersalah selepas pertuduhan dibacakan terhadapnya oleh jurubahasa.Mahkamah turut memerintahkan tertuduh dipenjarakan selama dua bulan lagi sekiranya gagal membayar denda dikenakan.Berdasarkan pertuduhan, tertuduh didakwa dengan niat telah menyebabkan kematian seorang lelaki warga emas berusia 62 tahun dengan melakukan satu perbuatan cuai yang tidak terjumlah kepada homisid salah, kira-kira jam 3 pagi 24 April lalu.Sehubungan itu tertuduh didakwa melakukan kesalahan yang boleh dihukum mengikut Seksyen 304A Kanun Keseksaan yang memperuntukkan hukuman penjara hingga dua tahun atau dengan denda atau kedua-duanya sekali, jika sabit kesalahan.Dalam mahkamah sama, tertuduh turut didakwa atas pertuduhan memiliki selaras senapang patah buatan sendiri,13 butir peluru hidup dan tiga butir kelongsong peluru jenis 12 bore pelbagai warna.Perbuatan itu didakwa dilakukan pada pada 26 April lepas dalam kawasan semak di tepi Jalan Muka Sauk, Kuala Klawang, kira-kira jam 6.30 petang.Tertuduh didakwa mengikut Seksyen 8(a) Akta Senjata 1960 yang boleh dihukum mengikut Seksyen 8 Akta Senjata 1960.Jika sabit kesalahan, boleh dihukum penjara tidak lebih tujuh tahun atau dikenakan denda tidak lebih RM10,000 atau kedua-duanya sekali.Selain itu, tertuduh juga mengaku tidak bersalah atas pertuduhan memiliki dadah jenis methamphetamine dianggarkan seberat 0.75 gram di pekarangan Balai Polis Titi, Jelebu, kira-kira jam 5 pagi 25 April lalu.Tertuduh didakwa mengikut Seksyen 12(2) Akta Dadah Berbahaya 1952 yang boleh dihukum bawah Seksyen 12(3) akta sama yang membawa hukuman denda tidak lebih RM100,000 atau penjara tidak lebih lima tahun atau kedua-duanya sekali, jika sabit kesalahan.Mahkamah kemudian menetapkan 1 Jun depan sebagai tarikh sebutan semula kedua-dua kes itu bagi serahan dokumen serta lantikan peguam.Kesemua pendakwaan kes berkenaan dikendalikan oleh Timbalan Pendakwa Raya, Ahmad Loqman Hakim Ahmad Khairie, manakala tertuduh tiada diwakili peguam.


Polis tahan seorang suspek samun barang kemas

SEREMBAN, 4 Mei - Polis menahan seorang lelaki tempatan bagi membantu siasatan berhubung kes samun barangan kemas bernilai lebih RM1 juta di belakang sebuah kedai emas di Kuala Pilah dekat sini, semalam.Timbalan Ketua Polis Daerah Kuala Pilah DSP Syahrul Anuar Abdul Wahab berkata lelaki berusia 50 tahun itu ditahan di Kuala Pilah, 10 malam tadi.Katanya lelaki itu ditahan reman selama tujuh hari hingga 10 Mei dan polis sedang mengenal pasti identiti seorang lagi suspek, selain penglibatan individu lain.“Kita syaki kegiatan samun ini telah dirancang dalam beberapa hari, kalau tengok pada rakaman litar tertutup dari kedai emas tersebut, memang nampak mereka sudah bersedia dengan baik.“Jadi daripada situ kita cuba kenal pasti dan akan buat beberapa tangkapan lagi selepas ini,” katanya kepada Bernama di sini hari ini.

Kes disiasat di bawah Seksyen 395 dan Seksyen 397 Kanun Keseksaan.Dalam kejadian kira-kira 11 pagi semalam, dua pembekal barang kemas yang membawa dua beg berisi barangan itu, berdepan detik cemas apabila dirompak dua lelaki bertopeng dan bersenjatakan parang di lorong belakang kedai emas berkenaan.Berdasarkan rakaman berdurasi 34 saat yang turut tular di media sosial, sebuah kereta berwarna perak dilihat berhenti berhampiran mangsa yang sedang keluar daripada kereta mereka.Kedua-dua suspek turun daripada kereta berwarna perak itu lalu menyerang mangsa dan melarikan diri bersama dua beg tersebut.- BERNAMA


Pasangan remaja mengaku bersalah buat aksi wheelie

KUANTAN, 5 Mei - Sepasang remaja berusia 17 tahun mengaku bersalah di Mahkamah Majistret di sini hari ini, atas tuduhan melakukan aksi 'wheelie' pada Mac lepas. Pengakuan mereka direkodkan di hadapan Majistret Fatinah Abu Bakar selepas pertuduhan terhadap mereka dibacakan secara berasingan.Remaja lelaki yang bekerja sebagai pencuci kereta didakwa menunggang motosikal jenis Honda EX-5 putih secara berbahaya iaitu mengangkat tayar hadapan di Jalan Chendor di sini menghala ke Kemaman, Terengganu pada 5.30 petang 12 Mac lepas. Remaja perempuan berkenaan yang masih bersekolah pula didakwa membantu melakukan aksi tersebut selaku pembonceng pada masa dan di tempat yang sama.

Polis cari lelaki buat aksi 'wheelie' pakai baju MelayuRemaja lelaki tunggang motosikal buat aksi 'wheelie' mengaku salahBuat aksi 'wheelie', remaja direman 3 hari

Bagi kesalahan berkenaan, pendakwaan dibuat mengikut Seksyen 42(1) Akta Pengangkutan Jalan 1987 (Akta 333) yang memperuntukkan hukuman penjara maksimum lima tahun dan denda sehingga RM15,000 serta hilang kelayakan memegang lesen memandu minimum dua tahun dari tarikh sabitan, jika sabit kesalahan. Pada prosiding itu, pasangan remaja itu yang tidak diwakili peguam merayu mahkamah mengurangkan jaminan RM2,000 setiap seorang, yang ditawarkan Pegawai Pendakwa Insp Nafizah Ismail atas alasan kewangan keluarga. Remaja lelaki memaklumkan ibunya merupakan pekerja am dengan gaji RM1,500 sebulan, manakala remaja perempuan itu memberitahu ayahnya hanya berpendapatan antara RM700 ke RM1,000 yang digunakan untuk menanggung dia tiga beradik. Mahkamah kemudian membenarkan kedua-dua tertuduh dijamin RM800 dengan seorang penjamin setiap seorang dan menetapkan 7 Jun untuk laporan akhlak serta jatuh hukum. Pada Isnin lepas (1 Mei), polis mengesahkan penahanan sepasang remaja dipercayai kekasih di Balok, di sini setelah video mereka melakukan aksi 'wheelie' tular di media sosial sehari sebelumnya. Siasatan juga mendapati motosikal yang digunakan adalah milik ibu remaja lelaki berkenaan.-BERNAMA